**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Ιανουαρίου 2025, ημέρα Δευτέρα και ώρα 12.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Χριστόδουλου Στεφανάδη, με θέμα ημερήσιας διάταξης: συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υφυπουργός Παιδείας, Θρησκευμάτων και Αθλητισμού, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Αντώνιος Παπαδημητρίου, Πρόεδρος του Ιδρύματος Ωνάση, Στυλιανή Μανουσογιωργάκη, Αντιπρόεδρος του Δ. Σ. της Ομοσπονδίας Λειτουργών Μέσης Εκπαίδευσης, Παναγιώτης – Πάρης Χαρλαύτης, Αντιδήμαρχος Παιδείας, Ψηφιακής Διακυβέρνησης και Δια Βίου Μάθησης του Δήμου Αθηναίων, Σπυρίδων Βρεττός, Δήμαρχος Αχαρνών, Σταματόπουλος Σπυρίδων, Πρόεδρος της Επιτροπής Παιδείας, Νεολαίας και Θρησκευμάτων  της Κεντρικής Ένωσης Δήμων Ελλάδος και Δήμαρχος Σικυωνίων, Νεκτάριος Κοζύρης, Πρόεδρος της Διοικούσας Επιτροπής Προτύπων και Πειραματικών και Βαλαβάνη Στέλλα, Εκπρόσωπος Τύπου της Ανώτατης Συνομοσπονδίας Γονέων Μαθητών Ελλάδας.

Επίσης, εξέθεσε τις απόψεις του επί του σχεδίου νόμου, μέσω υπηρεσιών τηλεδιάσκεψης (άρθρο 38§9), ο κ. Σπυρίδων Δουκάκης, Πρόεδρος του Ινστιτούτου Εκπαιδευτικής Πολιτικής.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

 Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Αμυράς Γεώργιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Αρχίζει η δεύτερη συνεδρίαση της Επιτροπής με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων» και είναι αφιερωμένη στην ακρόαση των φορέων.

Θα παρακαλούσαμε τον Πρόεδρο του Ωνασείου, που τον καλωσορίζουμε, τον συγχαίρουμε, τον ευχαριστούμε εξ ονόματος της Βουλής των Ελλήνων για αυτή την γενναιόδωρη προσφορά. Ο κ. Αντώνης Παπαδημητρίου έχει το λόγο.

**ΑΝΤΩΝΗΣ ΠΑΠΑΔΗΜΗΤΡΙΟΥ (Πρόεδρος του Ιδρύματος Ωνάση):** Αξιότιμε κύριε Πρόεδρε, αξιότιμες κυρίες και αξιότιμοι κύριοι βουλευτές, είναι ιδιαίτερη χαρά και τιμή μου να βρίσκομαι εδώ σήμερα, έχοντας τη δυνατότητα μέσα από την κοινοβουλευτική διαδικασία, αφενός μεν, να ακούσω τις τοποθετήσεις των εκπροσώπων των Κομμάτων, των καθηγητών και των γονέων και κηδεμόνων, αφετέρου δε, να τοποθετηθώ θεσμικά για μια από τις κορυφαίες στιγμές στην ιστορία του Ιδρύματός Ωνάση.

Η πρωτοβουλία που παρουσιάζουμε, την οποία ήδη γνωρίζετε, συμπίπτει με ένα ιστορικό ορόσημο για το Ίδρυμα Ωνάση, τη συμπλήρωση φέτος 50 ετών από την ίδρυσή του. Σε αυτή την πρώτη περίοδο εντοπίζουμε τις αρχές, χάρη στις οποίες συνεργαζόμαστε σήμερα με την Πολιτεία στην πρωτοβουλία των 22 Δημοσίων Ωνασείων Σχολείων.

Σε όλη αυτή την περίοδο οι πρωτοβουλίες μας περιλαμβάνουν μεταξύ άλλων το Ωνάσειο Νοσοκομείο, στο οποίο έχουν θεραπευτεί 700.000 ασθενείς και πλέον. Από φέτος 70.000 ασθενείς ετησίως χωρίς να πληρώσουν τίποτε περισσότερο από ό,τι θα τους επιβάρυνε το ΕΣΥ. Πάνω από 10.000 χορηγίες σε διάφορους φορείς, 7808 υποτροφίες, τη Στέγη του Ιδρύματος Ωνάση, την οποία επισκέπτονται κάθε χρόνο 250.000 θεατές, ενώ έχουμε ενισχύσει περισσότερους από 15.000 ανθρώπους του Πολιτισμού και των Τεχνών.

Τα «Πλάσματα» που είναι η Έκθεση Ψηφιακής Τέχνης που οργανώνουμε κάθε 2 χρόνια στο Πεδίο του Άρεως, τα επισκέπτονται 500.000 άτομα και πλέον κάθε φορά μετρημένα. Στα κοινωνικά μας δίκτυα μας παρακολουθούν πάνω από 1,5 εκατομμύριο μοναδικοί χρήστες. Επομένως, θα έλεγα - χωρίς υπερβολή - ότι πάνω από 2,5 εκατ. Έλληνες έχουν κάτι ωφεληθεί, κάτι έχουν πάρει από το Ίδρυμα Ωνάση και γνωρίζουν πολύ καλά ποιοι είμαστε. Δεν είμαστε ένας ιδιώτης που προσπαθεί να αρπάξει με ιδιοτελείς σκοπούς τίποτα, ούτε την Υγεία, ούτε την Παιδεία, ούτε τον Πολιτισμό. Δεν είμαστε μια εταιρεία που επιδιώκει να βελτιώσει την εικόνα της, για μάρκετινγκ και για την εταιρική κοινωνική της ευθύνη, ούτε για να γλιτώσουν φόρους.

Είμαστε ένα Κοινωφελές Ίδρυμα. Όλα ξεκινούν με την παρακαταθήκη του ιδρυτή μας, Αριστοτέλη Ωνάση, ο οποίος υπέδειξε την κοινωφέλεια ως την αρχή που ρυθμίζει τη λειτουργία του Ιδρύματος. Με το ίδιο πνεύμα βασιζόμαστε στις τολμηρές αποφάσεις που αλλάζουν στην κοινωνία, απελευθερώνουν τις κρυμμένες δυνάμεις της, προσφέρουν κίνητρα και, κυρίως, συμβάλλουν στην ισότιμη πρόσβαση στον Πολιτισμό, την Υγεία και την Παιδεία, τα οποία θεωρούμε και εμείς, όπως και πολλοί εδώ, σε αυτή την αίθουσα, ως δημόσιο αγαθό.

Επαναλαμβάνω, λοιπόν - γιατί ακούστηκε κι αυτό - ότι δεν έχουμε κανένα φορολογικό όφελος. Δε θα εισπράξουμε ούτε ένα ευρώ, δε θα υπάρχουν δίδακτρα ούτε για τη διδασκαλία, ούτε για τους ομίλους, αλλά ούτε και κανένα voucher. Δεν έχουμε ούτε προσδοκούμε σε κανενός είδους έσοδο. Αντίθετα, ένα μικρό σημείο: οι καθηγητές και οι γονείς που με το υστέρημά τους στήριζαν τους ομίλους και τις άλλες δράσεις των παιδιών του σχολείου τους, θα μας βρουν να αναλαμβάνουμε, εμείς, και αυτό το βάρος.

Θέλω να τονίσω ότι η βαρύτητα του οράματος προκύπτει από τη λέξη «σχολεία», όλα τα άλλα είναι δευτερεύοντα. Για τη μεγάλη οικογένεια του Ιδρύματος Ωνάση εκεί κρύβονται οι προσδοκίες και οι δυνατότητες για την αλλαγή προς όφελος όλης της Κοινωνίας. Στηρίζουμε και ενισχύουμε τους μαθητές, επειδή ονειρεύονται και πειραματίζονται, μιλούν με την εποχή τους, έχουν θέληση και ορμή. «Νέος θα πει να αλλάζεις τον κόσμο» είπε ο Νίκος Καζαντζάκης και πρέπει να πω ότι η αποδοχή από την κοινή γνώμη ήταν συντριπτικά θετική, τουλάχιστον, όπως την προσλαμβάνουμε εμείς - ξέρω ότι υπάρχουν και άλλες θέσεις.

Από τα 2000 reactions στα posts μας μέχρι χθες το βράδυ, τα 1900 ήταν θετικά και τα 100 αρνητικά. Ζητήσαμε από την εταιρεία ερευνών MRB και πραγματοποίησε έρευνα κοινού όπου συμμετείχαν 1550 άτομα. Αυτό έγινε πριν από 1 μήνα, χωρίς να έχει προκύψει όλη αυτή η περαιτέρω ενημέρωση.

Στο ερώτημα «πώς αξιολογείτε την ιδέα», το 65% του γενικού κοινού ήταν «εντελώς ή μάλλον θετική», ενώ μόλις το 19,7% ήταν «εντελώς ή μάλλον αρνητική», οι υπόλοιποι δεν ήξεραν. Τα ίδια ποσοστά - και μου έκανε πολύ καλή εντύπωση αυτό - ισχύουν και στους ψηφοφόρους των Κομμάτων της Αντιπολίτευσης. Η έρευνα είναι στη διάθεσή σας και μπορώ να την καταθέσω και στα πρακτικά της Βουλής, για να τη μελετήσετε. Γενικά, ο κόσμος με τον οποίο μιλούν οι συνεργάτες μου, οι άνθρωποι του Ιδρύματος, οι οποίοι δεν είναι όλοι καπιταλιστές, αποδέχεται την πρωτοβουλία με θετικό πνεύμα, έως και με ενθουσιασμό.

Έρχομαι τώρα να απαντήσω σε μερικά ορισμένα και συγκεκριμένα ερωτήματα που μπορεί να απασχολούν εσάς και την κοινή γνώμη. Βασικό κριτήριό μας ήταν να δοθούν ευκαιρίες σε μαθητές που ζουν σε περιοχές που αντιμετωπίζουν κοινωνικές και οικονομικές προκλήσεις και έχουν πληθυσμό άνω των 70.000 κατοίκων. Προϋπόθεση ήταν, επίσης, να μην υπάρχουν άλλα πρότυπα ή πειραματικά σχολεία σε κοντινή απόσταση, ενώ ρόλο έπαιξε και η γεωγραφική εγγύτητα των Σχολείων και Λυκείων που επελέγησαν, ώστε να διευκολύνεται η μεταξύ τους συνεργασία, καθώς και η συνεργασία τους με Ανώτατα Εκπαιδευτικά Ιδρύματα.

Με την πρωτοβουλία αυτή, λοιπόν, δεν αλλοιώνεται ο χαρακτήρας της Δημόσιας Εκπαίδευσης, είναι και παραμένουν Δημόσια Γυμνάσια και Λύκεια με τους καθηγητές να παραμένουν λειτουργοί της Δημόσιας Δευτεροβάθμιας Εκπαίδευσης. Το πρόγραμμα σπουδών είναι αυτό που ισχύει για όλα τα πρότυπα.

Ακούω ότι «με τη δωρεά μας ιδιωτικοποιείται η Δημόσιο Δωρεάν Ειδική Παιδεία». Μα, δεν είμαστε οι πρώτοι, ούτε θα είμαστε ελπίζω και οι τελευταίοι που κάνουν δωρεές στη Δημόσια Παιδεία. Άραγε δεν είναι Δημόσια Σχολεία το Βαρβάκειο, η Ιωνίδειος, η Ζωσιμαία και τόσα άλλα; Πόσα χρόνια χρειάζεται κάθε φορά ο χορηγός για να ονομαστεί «δωρητής» ή «ευεργέτης»; Για μας είναι θέμα αποστολής, όχι θέμα συμφέροντος και θεωρώ ότι οι αντιδράσεις που εν πολλοίς είναι δικαιολογημένες, έχουν ως αφετηρία την αγωνία για το «τι θα συμβεί», αλλά πιστεύω ότι με τη σωστή ενημέρωση και τις αναγκαίες προσαρμογές θα αποδειχθεί όχι μόνο η καλή μας πρόθεση, αλλά και το ουσιαστικό όφελος για την κοινωνία.

Άλλο θέμα: η πολυτυπία. H πολυτυπία δε μπορεί να είναι αντεπιχείρημα φέτος, το 2025, καθώς είναι δεδομένη από χρόνια στο χάρτη της εκπαίδευσης και, μάλιστα, παιδαγωγικά ενδεδειγμένη. Υπάρχουν ήδη στη Δημόσια Παιδεία πολλά σχολείων - Γενικά, Πρότυπα, Πειραματικά, Επαγγελματικά, Εσπερινά, Μουσικά, Εκκλησιαστικά, Ένταξης, Τεχνικά κ.α. - εδώ και πολλά χρόνια. Εάν το μυαλό ενός εξωτερικού παρατηρητή πάει στο «ελιτίστικο σχολείο», θα πρέπει να τονίσω ότι «ελίτ» σημαίνει «αποκλεισμός». Εμείς, όμως, επιδιώκουμε, ακριβώς, το αντίθετο. Σκοπός μας είναι να δοθεί η δυνατότητα σε παιδιά που δεν ανήκουν σε καμία ελίτ, αλλά, αντίθετα, αντιμετωπίζουν τεράστιες προκλήσεις - επειδή η γεωγραφία πολλές φορές καθορίζει την τύχη μας - να έχουν ίσες ευκαιρίες με τα παιδιά των Ιδιωτικών Σχολείων.

 Θέλουμε κάθε παιδί να μπορεί να ονειρεύεται, να βλέπει τη γειτονιά του, να αλλάζει και να μετασχηματίζει τον κοινωνικό ιστό. Θέλουμε ένα σχολείο της γειτονιάς καθώς γνωρίζουμε ότι η προετοιμασία για να μπει κανείς σε ένα πρότυπο είναι ήδη δαπανηρή, είναι μια πραγματικότητα αυτή. Γι’ αυτό και μία από τις καινοτομίες των Δημόσιων Ωνάσειων Σχολείων είναι να έχουν εξετάσεις που δίνουν έμφαση όχι μόνο στις γνώσεις, αλλά και στις γενικότερες δεξιότητες και την προσωπικότητα του παιδιού. Θέλουμε να πριμοδοτηθούν τα παιδιά της γειτονιάς ώστε να μπουν κατά προτεραιότητα στο σχολείο της γειτονιάς τους. Θεωρούμε ότι τα θέματα των εξετάσεων πρέπει να είναι τέτοια που να μπορεί να τα απαντήσει ένα παιδί χωρίς προετοιμασία. Επειδή μιλήσαμε με καθηγητές, με συνδικαλιστές, με γονείς και με παιδιά των σχολείων που το Υπουργείο Παιδείας έχει προσδιορίσει ως Ωνάσεια Σχολεία ασφάλεια στα σχολεία, πιστεύουμε ότι είναι ανάγκη να δημιουργηθεί ένα σύστημα εξετάσεων που να μην εξαντλείται στην αποτίμηση των γνώσεων του παιδιού. Ξέρω ότι αυτό είναι δύσκολο, όμως δεν μπορεί να αποτελεί αντικείμενο αυτού του νόμου, θα πρέπει να μελετήσει και να βρεθεί μια δίκαιη και κοινωνικά αποδεκτή λύση. Έχουμε εμπιστοσύνη στην Διοικούσα Επιτροπή και στους Ειδικούς Επιστήμονες του Ινστιτούτου Εκπαιδευτικής Πολιτικής καθώς και στους δικούς μας Ακαδημαϊκούς Συμβούλους ότι θα δημιουργήσουμε όλοι μαζί ένα τέτοιο εξεταστικό πλαίσιο ώστε η επιλογή των παιδιών να λαμβάνει υπόψη της τόσο την εντοπιότητα όσο και τις ειδικές δεξιότητες κάθε παιδιού.

Πάντως, ένα είναι βέβαιο και το λέω γιατί υπάρχει αυτή η εύλογη ανησυχία, τα παιδιά που ήδη φοιτούν στα σχολεία που έχουν επιλεγεί, παραμένουν στο ίδιο σχολείο με την τρίτη τάξη του σχολείου τους, για να μπορούν να αποφοιτήσουν χωρίς εξετάσεις και χωρίς κανένα πρόβλημα. Τα παιδιά αυτά απολαμβάνουν όλα τα οφέλη και την υλικοτεχνική αναβάθμιση και την επιμόρφωση των καθηγητών χωρίς επαναλαμβάνω να χρειαστεί να κάνουν τίποτα, ούτε εξετάσεις ούτε τίποτα μέχρι να τελειώσουν αντίστοιχα το Γυμνάσιο ή αν είναι στο Λύκειο, μέχρι να τελειώσουν το Λύκειο. Άρα ούτε «πετάμε στο δρόμο κάποια παιδιά», ούτε τα παιδιά που ήδη φοιτούν στα σχολεία αυτά θα πρέπει να επιβαρύνουν άλλα ήδη κορεσμένα σχολεία. Εξάλλου μιλάμε για 100 παιδιά για κάθε σχολείο. Ποια παιδιά; Αυτά που είναι τώρα στην Έκτη Δημοτικού και θα επιλέξουν για πρώτη φορά σε ποιο σχολείο θα πάνε, σε ένα σχολείο στην Πρώτη Τάξη του Γυμνασίου ή στην Πρώτη Τάξη του Λυκείου αντίστοιχα, τα οποία δεν είναι άδεια, τώρα περιμένουν να πάνε αυτά τα παιδιά. Έχουμε εξάλλου την διαβεβαίωση του Υπουργείου ότι τα παιδιά που δεν θα φοιτήσουν στα Δημόσια Ωνασεια Σχολεία της περιοχής τους, θα έχουν θέση σε σχολεία της ίδιας περιοχής χωρίς να χρειάζεται να αλλάξουν γειτονιά ή να επιβαρυνθούν με κάποιο άλλο τρόπο. Επίσης έχουμε και την ΚΕΔΔΥ ότι δεν θα θίγουν ούτε κατ’ ελάχιστο τα εργασιακά δικαιώματα των εκπαιδευτικών, πράγμα που βέβαια δεν είναι δική μου αρμοδιότητα, είναι αρμοδιότητα του Υπουργείου Παιδείας.

Να υπενθυμίσω, το είπα και πριν, ότι μιλάμε για 100 νέους μαθητές στην Πρώτη Τάξη του Γυμνασίου και στην Πρώτη Τάξη του Λυκείου. Όσοι φοιτούν σήμερα, το τονίζω αυτό γιατί υπάρχει αυτός ο φόβος, παραμένουν στα σχολεία τους χωρίς εξετάσεις και εννοείται χωρίς δίδακτρα κ.λπ. Δεν υποκαθιστούμε το κράτος, δεν θέλουμε να υποκαταστήσουμε το κράτος, αλλά δεν προσφέρουμε απλώς μια χορηγία, για το Ίδρυμα Ωνάση αυτό είναι κομβικό. Δεν πρόκειται απλώς για μια οικονομική συνδρομή, κάθε φορά που επιλέγουμε μία πρωτοβουλία, την αγκαλιάζουμε και παρακολουθούμε την πρόοδό της με τρόπο ολιστικό. Δεν παρεμβαίνουμε στο Πρόγραμμα και στο περιεχόμενο των Σπουδών. Παρεμβαίνουμε στο πώς θα γίνει η διαχείριση του οικονομικού τμήματος της δωρεάς μας και πάλι όμως, όχι επειδή δεν έχουμε εμπιστοσύνη στους κρατικούς φορείς, αλλά επειδή γνωρίζουμε τις δυσλειτουργίες που προκύπτουν στην καθημερινή πρακτική. Δεν παρεμβαίνουμε και δεν θέλουμε να παρέμβουμε στην αξιολόγηση των καθηγητών. Επιμένουμε φυσικά στην αρχή της αξιοκρατίας με βάση όμως το διδακτικό έργο και όχι μόνο τα τυπικά προσόντα.

Όσον αφορά κάποια θέματα που έχουν προκύψει προς επίλυση, έχουμε επικοινωνήσει με το Υπουργείο Παιδείας. Κάποια από αυτά τα θέματα θα περάσουν στο νόμο, αλλά δεν είναι αντικείμενο του νόμου, θα πρέπει να λυθούν με Υπουργική Απόφαση και άλλα αποτελούν αρμοδιότητα της Δευτεροβάθμιας Εκπαίδευσης και της Διοικούσας Επιτροπής. Ειδικά για το ζήτημα των καθηγητών και των οργανικών θέσεων που ανακατατάσσονται, πιστεύουμε εμείς ως Ίδρυμα Ωνάση ότι πρέπει να δοθεί η δυνατότητα σε όσους επιθυμούν να παραμείνουν να το κάνουν ακόμα και για όσους δεν επιθυμούν να παραμείνουν στις σχολικές μονάδες, αυτή την διαβεβαίωση έχουμε, θα έχουν προτεραιότητα στη διεκδίκηση άλλης οργανικής θέσης εντός της διεύθυνσης που υπάγονται.

Κλείνω, κύριε Πρόεδρε πολύ σύντομα. Θα αναρωτηθεί κανείς γιατί η πρωτοβουλία των Ωνάσεων Δημόσιων Σχολείων ανακοινώνεται τώρα; Μέσα στα επόμενα 12 χρόνια από τα Δημόσια Ωνάσεια Σχολεία θα αποφοιτήσουν 22.000 μαθητές τουλάχιστον. Με αίσθηση ευθύνης το Ίδρυμα Ωνάση θα επενδύσει 160 εκατομμύρια ευρώ συνολικά σε 12 χρόνια διασφαλίζοντας τη δημιουργία αυτών των σχολείων και την απρόσκοπτη λειτουργία τους στο μέλλον. Θεωρούμε ότι είναι μια κοινωνική ανάγκη, θεωρούμε ότι μπορούμε να βοηθήσουμε, εννοείται ότι δεν μπορούμε να λύσουμε όλα τα προβλήματα, αλλά μπορούμε να βοηθήσουμε και αφού μπορούμε είναι η ηθική μας υποχρέωση να το κάνουμε. Με βάση την 50χρονη ιστορία μας, είμαστε βέβαιοι ότι το ταξίδι στα κοινά την επερχόμενη σχολική περίοδο θα έχει καρπούς για όλους. Δεν θα είναι και τα 22 σχολεία το Σεπτέμβριο Ωνάσεια για φέτος, το Πρόγραμμα λέει τρία Γυμνάσια και τα τρία Λύκεια, πρέπει να δουν πως λειτουργεί, πως ξεκινάει το σύστημα, τα επόμενα θα ακολουθήσουν. Για τους μαθητές που επιμένουν να ονειρεύονται, για τους καθηγητές που αναζητούν την έμπνευση και την κοινωνία, επειδή κανείς δεν περισσεύει όταν πρόκειται για το συλλογικό καλό. Είμαστε ανοιχτοί στις παρατηρήσεις και προτάσεις, καθώς και στην συνεργασία και στην διαβούλευση με όλους τους φορείς και τα κόμματα και είναι σημαντική για εμάς για την αποτελεσματικότητα και τη βιωσιμότητα αυτής της πρωτοβουλίας με γνώμονα, κατά κύριο λόγο, το συμφέρον των παιδιών και της εκπαιδευτικής κοινότητας.

Ευχαριστώ πολύ.

**ΧΡΙΣΤΟΥΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ κύριε Πρόεδρε.

 Τον λόγο έχει η κυρία Μανουσογιωργάκη.

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Αντιπρόεδρος του Δ.Σ. της Ομοσπονδίας Λειτουργών Μέσης Εκπαίδευσης (Ο.Λ.Μ.Ε)):** Ευχαριστώ, κύριε Πρόεδρε. Για μια ακόμα φορά καλούμαστε στην Επιτροπή Μορφωτικών Υποθέσεων και αναπόφευκτα ξεκινάω την τοποθέτησή μας με την ίδια θλιβερή διαπίστωση. Φέρνετε πάλι ένα νομοσχέδιο για το οποίο κανένα διάλογο δεν κάνατε με την εκπαιδευτική κοινότητα. Εδώ και πεντέμισι χρόνια έχετε καταργήσει κάθε δημοκρατική διαδικασία συζήτησης με τους αρμόδιους φορείς και νομοθετείτε πίσω από κλειστές πόρτες. Κανένας διάλογος με την Ο.Λ.Μ.Ε, κανένας διάλογος με τους Συλλόγους Διδασκόντων των σχολείων που ουσιαστικά καταργείτε, κανένας διάλογος με τους μαθητές, τις μαθήτριες που εκδιώκεται από τα σχολεία τους. Αδιαφορείτε πλήρως για τις αντιδράσεις τους τις καταλήψεις και τις στάσεις εργασίας που αυτή τη στιγμή είναι σε εξέλιξη σε όλη τη χώρα.

 Επί του νομοσχεδίου, ισχυρίζεστε ότι το παρόν νομοσχέδιο έχει στόχο να ωφελήσει ομάδες ευάλωτων παιδιών, ενώ είναι αυτά ακριβώς τα παιδιά που τελικά πλήττονται από τις προβλέψεις τους όπως είναι μέχρι σήμερα. Στα Ωνάσεια Σχολεία οι μαθητές και οι μαθήτριες θα εισάγονται με εξετάσεις, η εισαγωγή σε αυτά όμως θα γίνεται ανεξάρτητα από τον τόπο διαμονής, άρα όπως και στα υπόλοιπα Πρότυπα είναι τα παιδιά των προνομιούχων αυτά που τελικά θα εισαχθούν μιας και μόνο αυτά μπορούν να πληρώνουν υπηρεσίες παραπαιδείας. Είναι ενδεικτικό ότι ήδη υπάρχουν Φροντιστηριακά Όμιλοι που διαφημίζουν προγράμματα για την εισαγωγή στα Ωνάσεια πριν καν ιδρυθούν, πριν καν νομοθετηθούν. Αν ωφελεί κάποιον, λοιπόν, το νομοσχέδιο, αυτή είναι η παραπαιδεία. Ουσιαστικά καταργούνται τα σχολεία της γειτονιάς με αποτέλεσμα όσα παιδιά δεν καταφέρνουν να εισαχθούν σε αυτά να αναγκάζονται να μετακινηθούν αρκετά χιλιόμετρα μακριά σε άλλα σχολεία πιθανόν και σε άλλους Δήμους, αφού οι Δήμοι τους θα μείνουν με ένα ή δυο σχολεία μόλις για εκατοντάδες μαθητές και μαθήτριες. Η προοπτική, λοιπόν, αυτή επιβαρύνει περισσότερο χρονικά, παιδαγωγικά και οικονομικά τα παιδιά των μη προνομιούχων οικογενειών που η κυβέρνηση ευαγγελίζεται ότι θέλει να στηρίξει.

Η πρόβλεψη για διαφοροποιημένο αναλυτικό και Ωρολόγιο Πρόγραμμα στα Ωνασεια Σχολεία αποδομεί τον παιδαγωγικά ωφέλιμο χαρακτήρα της ενιαίας εκπαίδευσης και αποτελεί σαφή παραβίαση του δικαιώματος ισότιμης εκπαίδευσης για όλα τα παιδιά. Όλη η Διεθνής Παιδαγωγική Βιβλιογραφία τονίζει τα οφέλη του Ενιαίου Προγράμματος Σπουδών για όλα τα παιδιά, αλλά και τις ολέθριες συνέπειες του διαχωρισμού μαθητών σε τμήματα αρίστων και αδύναμων. Η Unesco από την πλευρά της τονίζει ότι η αύξηση του ανταγωνισμού και της σχολικής αποτυχίας αυξάνει τα φαινόμενα σχολικής βίας, αλλά εσείς δυστυχώς σχεδιάζεται ακόμη πιο σκληρές εξετάσεις εισαγωγής. Ακόμη και ο ΟΟΣΑ στα πορίσματα του επισημαίνει ότι δεν πρέπει να υφίστανται διαχωρισμοί «καλών και κακών» μαθητών καθώς είναι επιβλαβείς και για την οικονομική ανάπτυξη. Όμως δυστυχώς βλέπουμε να αδιαφορείτε για τα Διεπιστημονικά Πορίσματα Διεθνών Οργανισμών και να προχωράτε στην ιδιωτικοποίηση της εκπαίδευσης και την όξυνση των ανισοτήτων. Είναι ένα ερώτημα όμως, τι θα γίνουν τα υπόλοιπα παιδιά στα υπόλοιπα σχολεία που εξακολουθούν να έχουν υποβαθμισμένη εκπαίδευση σε ακατάλληλα κτίρια χωρίς τα απαιτούμενα μέσα και με χιλιάδες κενά εκπαιδευτικών ακόμα και σήμερα.

Ενδεικτική της ανισότιμης κατηγοριοποίησης των μαθητών είναι η πρόβλεψη για τμήματα με ανώτερο μαθητών 25 παιδιών στα Ωνάσεια  σχολεία, την ώρα που στα υπόλοιπα σχολεία συγχωνεύονται τμήματα και στοιβάζονται 27,28, ακόμα και 30 σε κάποιες περιπτώσεις παιδιά στη τάξη. Η μείωση των μαθητών και μαθητριών ανά τμήμα είναι παιδαγωγικά απαραίτητη στο σύνολο της εκπαίδευσης και όχι μόνο στα προνομιούχα σχολεία των εκλεκτών. Το ίδιο ισχύει και για την επιτακτική ανάγκη καθολικής και κεντρικά σχεδιασμένης επιμόρφωσης των εκπαιδευτικών, που αποτελεί βασική υποχρέωση της πολιτείας και θεωρούμε, ότι είναι αδιανόητο να μετακυλίεται στην ιδιωτική πρωτοβουλία.

Επιπλέον, δίνεται η δυνατότητα στελέχωσης των Ωνασείων με διοικητικό και λοιπό προσωπικό μέσω μετάθεσης από άλλες υπηρεσίες, την ώρα που τα υπόλοιπα σχολεία στερούνται παντελώς γραμματειακής υποστήριξης, αλλά και μόνιμου προσωπικού καθαριότητας και φύλαξης.

Νιώθουμε, ότι η κυβέρνηση στέλνει ένα ξεκάθαρο μήνυμα, ότι αρνείται τη συνταγματική ευθύνη και υποχρέωσή της να εξασφαλίσει τη παροχή εκπαίδευσης με τους ίδιους όρους σε όλα τα παιδιά, την απρόσκοπτη λειτουργία όλων των σχολείων με σύγχρονα προγράμματα σπουδών, ασφαλείς και επαρκείς υποδομές και το απαραίτητο εκπαιδευτικό προσωπικό. Παρά τους συνεχείς πανηγυρισμούς για την οικονομική ανάπτυξη που υποτίθεται ότι επιτυγχάνεται, το νομοσχέδιο αυτό αποτελεί ομολογία πλήρους αποτυχίας να εξασφαλίσει την χρηματοδότηση έστω για τη στοιχειώδη λειτουργία των σχολείων.

Δεν σας τιμά να μετατρέπεται το Υπουργείο Παιδείας σε επαίτη που ζητά χρηματοδότηση από τους ιδιώτες και σίγουρα δεν σας τιμά να πανηγυρίζετε γι’ αυτό το πράγμα. Και για τη χρηματοδότηση αυτή, η κυβέρνηση ουσιαστικά εκχωρεί δημόσια σχολεία που ιδρύθηκαν με τους κόπους του ελληνικού λαού σε ένα ιδιωτικό Ίδρυμα που θα συμμετέχει με τέσσερα μέλη στη Διοικούσα Επιτροπή. Η επιτροπή αυτή έχει υπερεξουσίες πέραν της ισχύουσας νομοθεσίας, που περιλαμβάνουν από την επιλογή διευθυντών και εκπαιδευτικού προσωπικού μέχρι τη διαφοροποίηση των προγραμμάτων, την επιπρόσθετη αξιολόγηση εκπαιδευτικών και σχολείων, τη διαδικασία των εξετάσεων εισαγωγής, τη διενέργεια επιμόρφωσης και βέβαια, την προσέλκυση χορηγιών και δωρεών. Παραχωρείται έτσι η διοικητική λειτουργία των σχολείων σε μια Διοικούσα Επιτροπή, με της παρούσας Σύμβασης Δωρεάς υπερισχύουν κάθε αντίθετης διάταξης της εκάστοτε ισχύουσας νομοθεσίας του κανονιστικού πλαισίου. Η Συμφωνία, δηλαδή, με ένα ιδιωτικό Ίδρυμα, υπερισχύει της εθνικής νομοθεσίας. Αυτό καλείστε να ψηφίσετε μεθαύριο, αν οι ιδιώτες είναι πάνω από το νόμο.

Κλείνω με τις συνέπειες στις εργασιακές συνθήκες των εκπαιδευτικών, αφού πρώτα επισημάνω, ότι οι εκπαιδευτικοί της χώρας μας τα τελευταία πέντε χρόνια καταγράφουν συνεχώς μια θλιβερή άνοδο στη κατάταξη της επαγγελματικής εξουθένωσης παγκοσμίως σύμφωνα με τις διεθνείς έρευνες. Οι εκπαιδευτικοί που ήδη υπηρετούν στα συγκεκριμένα σχολεία, με τις προβλέψεις του νομοσχεδίου χάνουν την οργανική τους θέση και θα μετακινηθούν υποχρεωτικά σε άλλα σχολεία, άγνωστο σε πόσα και σε ποιες περιοχές. Τη θέση αυτή δεν τους τη χάρισε κανείς, την πήρανε αξιοκρατικά, με τα μόριά τους, τα οποία απέκτησαν υπηρετώντας στις εσχατιές της χώρας, σε άθλιες συνθήκες και με άθλιους μισθούς. Αυτοί οι άνθρωποι που κράτησαν τα σχολεία όρθια στα μνημόνια και στην πανδημία, θα χάσουν τη θέση τους απλά επειδή αποφασίσατε να επιλέγετε το εκπαιδευτικό προσωπικό από ιδιώτες.

Ταυτόχρονα, οι προϋποθέσεις που θέτετε για να υπηρετήσουν στα Ωνάσεια είναι πρακτικά αδύνατες. Παράδειγμα, πώς είναι δυνατόν ένας εκπαιδευτικός να αποκτήσει μέσα σε ένα δύο μήνες πιστοποιητικό β’ επιπέδου, όταν με ευθύνη του Υπουργείου δεν είναι ενεργή η διαδικασία των πιστοποιήσεων; Οι εκπαιδευτικοί που θα υποβάλουν αίτηση για τα Ωνάσεια, πρέπει να δηλώσουν ρητά, ότι αποδέχονται ανεπιφύλακτα την υποχρεωτική απασχόλησή τους πέραν του κανονικού ωρολόγιου προγράμματος. Η κυβέρνηση, δηλαδή, νομοθετεί τη παραβίαση του νομικά προβλεπόμενου εργασιακού ωραρίου. Αντίθετα σε κάθε επιστημονικό συμπέρασμα της διεθνούς βιβλιογραφίας για το λειτούργημα των εκπαιδευτικών και την αποτελεσματικότητά του, η κυβέρνηση ουσιαστικά νομοθετεί την υποχρεωτική περαιτέρω επαγγελματική εξουθένωση του εκπαιδευτικού κλάδου.

Η κατηγοριοποίηση των εκπαιδευτικών εντείνεται, καθώς όσοι και όσες υπηρετούν στα Ωνάσεια, θα έχουν αναγνώριση της εκτός ωρολογίου απασχόλησής τους, είτε ως κάλυψη υποχρεωτικού ωραρίου, είτε ως υπερωρία, πράγμα, όμως, που δεν ισχύει για τα υπόλοιπα σχολεία. Ακόμα και το ύψος της υπερωριακής αμοιβής διαφοροποιείται σε Ωνάσεια και λοιπά σχολεία. Η Διοικούσα Επιτροπή διενεργεί πρόσθετη αξιολόγηση, τόσο των εκπαιδευτικών όσο και των σχολικών μονάδων, πέραν των ήδη προβλεπόμενων διαδικασιών, δημιουργώντας, δηλαδή, ένα ακόμα πιο ασφυκτικό και γραφειοκρατικό πλαίσιο λειτουργίας εργασιακών συνθηκών. Ένα Ωνάσειο, τέλος, θα έχει το δικαίωμα να προσλαμβάνει ελεύθερα, έξω δηλαδή από κάθε προκήρυξη δημοσίου και αξιοκρατική διαδικασία, προσωπικό καθαριότητας και φύλαξης. Ακόμα και η αρμοδιότητα ανάθεσης των κυλικείων, περνάει στα χέρια της Διοικούσας Επιτροπής.

Κυρίες και κύριοι βουλευτές, νομίζω, συμφωνούμε, ότι η μόρφωση είναι δικαίωμα για όλα τα παιδιά και όχι για λίγους και εκλεκτούς. Σας ζητάμε, λοιπόν, να μην υπερψηφίσετε το παρόν νομοσχέδιο, να μην καταργηθεί κανένα σχολείο της γειτονιάς, να σταματήσει η αντιπαιδαγωγική κατηγοριοποίηση σχολείων, εκπαιδευτικών και παιδιών και να στηριχτεί ουσιαστικά η δημόσια εκπαίδευση με επαρκή χρηματοδότηση και πλήρη αποσύνδεση από πρωτοβουλίες ιδιωτικοποίησης και εμπορευματοποίησης.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Χαρλαύτης.

**ΠΑΝΑΓΙΩΤΗΣ ΧΑΡΛΑΥΤΗΣ (Αντιδήμαρχος Παιδείας, Ψηφιακής Διακυβέρνησης και Διά Βίου Μάθησης του Δήμου Αθηναίων):** Καλησπέρα σας και καλή εβδομάδα. Αξιότιμες και αξιότιμοι κυρίες και κύριοι βουλευτές, αξιότιμες και αξιότιμοι κυρίες και κύριοι προσκεκλημένοι, καταρχήν, να διευκρινίσουμε, ότι εκ προοιμίου δεν έχουμε συμμετάσχει και εμείς σε καμία διαβούλευση όσον αφορά το νομοσχέδιο, παρόλα αυτά, διαβάζοντας τη Σύμβαση Δωρεάς μεταξύ του Ελληνικού Δημοσίου και του «Ιδρύματος Αλέξανδρος Ωνάσης» και της «ΑΡΙΟΝΑ ΕΛΛΑΣ», θεωρούμε, ότι το νομοσχέδιο κινείται σε θετική κατεύθυνση, χωρίς ωστόσο να λησμονούμε τη βασική συνταγματική υποχρέωση του Υπουργείου Παιδείας του κράτους για τη στήριξη της δημόσιας εκπαίδευσης.

Σύμφωνα με το άρθρο 2 και την αποστολή των ΔΗΜΩΣ, όπως αποτυπώνεται και εξ αρχής, δηλώνουμε, ότι είμαστε υπέρ της παροχής υψηλού επιπέδου εκπαίδευσης, δίνοντας ιδιαίτερη έμφαση σε αξίες, όπως η ισότητα, η κριτική σκέψη και η βιωματική μάθηση. Αν και τα Ωνάσεια σχολεία αποτελούν μια ενδιαφέρουσα πρόταση για την αναβάθμιση της εκπαίδευσης στην Ελλάδα, το νομοσχέδιο, όπως έχει αποτυπωθεί, χρήζει ορισμένων απαραίτητων βελτιώσεων.

 Πρώτον, για να αποφευχθεί το σχολικό Gentrification, θα πρέπει να υπάρχει ουσιαστική μοριοδότηση της εντοπιότητας.

Δεύτερον, αναγνωρίζοντας το σημαντικό ρόλο που έχουν διαδραματίσει τα συνδικαλιστικά όργανα των εκπαιδευτικών δευτεροβάθμιας εκπαίδευσης διαχρονικά, της εμπειρίας και της θεσμικής μνήμης που έχουν αποκτήσει, θεωρούμε, ότι θα πρέπει να συμμετέχουν στη Διοικούσα Επιτροπή των ΔΗΜΩΣ.

Τρίτον, θεωρούμε, ότι οι καθηγητές θα πρέπει να κρίνονται όπως και στα υπόλοιπα πρότυπα και όχι όπως περιγράφεται στο νομοσχέδιο σημείο.

Τέταρτον, το άρθρο 10 χρειάζεται μια διευκρίνιση όσον αφορά το σημείο που περιγράφεται η διασύνδεση των ΔΗΜΩΣ με τμήματα άλλων ΑΕΙ ή με περισσότερους ερευνητικούς φορείς της ημεδαπής ή της αλλοδαπής.

Πέμπτον, προβληματικό θεωρούμε και το γεγονός, ότι η διάρκεια Σύμβασης είναι δωδεκαετής, χωρίς να υπάρχει πρόβλεψη για το τι θα γίνεται στο επόμενο διάστημα. Προκαλείται ένα τεράστιο χρηματοδοτικό κενό, καθώς μένουν έκθετα παιδιά τα οποία ήδη θα φοιτούν στα Ωνάσεια, σε περίπτωση εννοώ που θα διακοπεί το πρόγραμμα το 36-37 ως περιγράφεται.

Η χρηματοδότηση των Ωνασείων σχολείων, θεωρούμε, ότι θα πρέπει να συμπεριλαμβάνει και τα λειτουργικά έξοδα, τα οποία εξαιρούνται από την παρούσα Σύμβαση, χωρίς να σημαίνει ισόποση μείωση της χρηματοδότησης του Δήμου από το κράτος. Η εξοικονόμηση πόρων αντίθετα που θα επιτευχθεί, θα βοηθήσει στην ισόρροπη ανάπτυξη των όμορων σχολείων. Σε κάθε περίπτωση, χαιρετίζουμε τη προσπάθεια ενός Κοινωφελούς Ιδρύματος να συμβάλλει στη δημόσια και δωρεάν εκπαίδευση και προς τούτο δηλώνουμε πρόθυμοι να συνεργαστούμε με όλους τους υπόλοιπους εμπλεκόμενους φορείς.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Βρεττός.

**ΣΠΥΡΙΔΩΝ ΒΡΕΤΤΟΣ (Δήμαρχος Αχαρνών**): Καλησπέρα σε όλους. Καταρχάς, να πούμε ένα ευχαριστώ στο Ίδρυμα Ωνάση και στον Πρόεδρο, τον κ. Παπαδημητρίου, για αυτή την γενναιόδωρη προσφορά που κάνει στα σχολεία της πόλης μας και γενικότερα τη προσφορά στα σχολεία όλων αυτών των Δήμων που επιλέχθηκαν. Επίσης, να συγχαρούμε τον κ. Πιερρακάκη, τον Υπουργό Παιδείας, για αυτή την πρωτοβουλία.

Παρόλα αυτά, θα ήθελα δύο πράγματα να επισημάνω, βλέποντας αυτή τη Σύμβαση που έχει υπογραφεί, για το τρόπο λειτουργίας των Ωνασείων σχολείων, τα οποία καθόλου αντίθετοι δεν είμαστε με αυτή τη πρωτοβουλία του Υπουργείου. Αυτό που θέλω να πω είναι το εξής, πρώτον, η εντοπιότητα για μας παίζει πολύ μεγάλο ρόλο. Δηλαδή, από τη στιγμή που έχουν επιλεγεί δύο σχολικές μονάδες του Δήμου μας να συμμετέχουν σε αυτό το πρόγραμμα και να μετατραπούν τα δημόσια σχολεία σε Ωνάσεια σχολεία, επιθυμία της τοπικής κοινωνίας είναι οι μαθητές που φοιτούν σε αυτά τα σχολεία, η πλειοψηφία τους, να είναι από το Δήμο μας. Δεν θα είχε νόημα να μιλάμε για αναβάθμιση της παιδείας σε τοπικό επίπεδο, αν οι μαθητές που συμμετέχουν στα σχολεία αυτά έρχονται από άλλες περιοχές και από άλλους Δήμους. Πρέπει, λοιπόν, να εξασφαλίσουμε, αγαπητέ Πρόεδρε, μιας και είστε εδώ, τη δυνατότητα η πλειοψηφία των μαθητών να είναι από το Δήμο μας.

Δεύτερον, όσον αφορά τους εκπαιδευτικούς οι οποίοι εργάζονται ήδη στα υφιστάμενα σχολεία, στις σχολικές μονάδες και εφόσον, όπως είπατε, επιθυμούν να παραμείνουν στα σχολεία αυτά, θα πρέπει να βρεθεί μια φόρμουλα, ώστε πραγματικά να γίνει αυτό, να είναι εφικτό και να μην αισθάνονται την απειλή, γιατί αυτό το βιώσαμε σε διαβουλεύσεις και συζητήσεις που κάναμε με τους εκπαιδευτικούς, να μην αισθάνονται την απειλή ότι κινδυνεύουν του χρόνου ή τα επόμενα χρόνια να χάσουν την οργανική τους αυτή θέση, ή να χάσουν τη θέση τους στο συγκεκριμένο σχολείο. Μιλάμε για εκπαιδευτικούς οι οποίοι έχουν υπηρετήσει για αρκετά χρόνια σε αυτές τις σχολικές μονάδες και συγκεκριμένα στο 3ο Γυμνάσιο το οποίο έχει επιλεγεί των Αχαρνών, υπάρχουν και εκπαιδευτικοί οι οποίοι βρίσκονται σε μια ηλικία άνω των 55 και θέλουν λίγα χρόνια να συνταξιοδοτηθούν.

 Αντιλαμβανόμαστε, λοιπόν, όλοι ότι θα δημιουργηθεί μεγάλη αναστάτωση στην τοπική κοινωνία αν όλοι αυτοί οι άνθρωποι ξαφνικά είναι εκτεθειμένοι, ας μου επιτραπεί να πω, στο γεγονός να μετακινηθούν χωρίς την επιθυμία τους σε άλλες σχολικές μονάδες.

Αυτά ήθελα να πω, ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Δήμαρχε.

Το λόγο έχει ο κ. Σπύρος Σταματόπουλος, ο Δήμαρχος Σικυωνίων και Πρόεδρος της Επιτροπής Παιδείας και Αθλητισμού.

**ΣΠΥΡΟΣ ΣΤΑΜΑΤΟΠΟΥΛΟΣ (Δήμαρχος Σικυωνίων, Πρόεδρος της Επιτροπής Παιδείας, Νεολαίας και Θρησκευμάτων της ΚΕΔΕ):** Καλησπέρα κι από εμένα, κ. συνάδελφοι.

Από πλευράς του δήμου και βέβαια αυτό που θέλω να τονίσω, γιατί δεν θέλω να επεκταθώ περισσότερο, είναι ότι χαιρετίζουμε κι εμείς αυτή τη δωρεά. Αυτό που θέλω να τονίσω εγώ προσωπικά είναι ότι να εξασφαλίζει το δημόσιο ως δωρεάν χαρακτήρας της παιδείας. Και όπως τόνισε ο συνάδελφος, ο κ. Βρεττός, το θέμα της εντοπιότητας να ληφθεί υπόψη και σοβαρά.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε πολύ, κ. δήμαρχε.

Ο επόμενος ομιλητής είναι ο κ. Σπύρος Δουκάκης, είναι Πρόεδρος του Ινστιτούτου Εκπαιδευτικής Πολιτικής, ο οποίος μας παρακολουθεί μέσω Webex.

**ΣΠΥΡΙΔΩΝ ΔΟΥΚΑΚΗΣ (Πρόεδρος του Ινστιτούτου Εκπαιδευτικής Πολιτικής):** Ευχαριστώ θερμά.

Αξιότιμε, κ. Πρόεδρε και αξιότιμα μέλη της Επιτροπής, πραγματικά σήμερα τοποθετούμαστε ενός σχεδίου νόμου που φαίνεται ότι έχει στρατηγική σημασία για την ενίσχυση της εκπαίδευσης στη χώρα μας. Πρόκειται για μια πρωτοβουλία που υπερβαίνει τη βελτίωση των υποδομών σε 22 κτίρια ή την ενίσχυση των προγραμμάτων που θα έχουν αυτά τα σχολεία, μιας και το σχέδιο νόμου προσδιορίσει έναν ολοκληρωμένο σχεδιασμό για την εκπαιδευτική αναβάθμιση, με έμφαση στην διαγενεακή και κοινωνική βιωσιμότητα.

Υποστηρίζουμε όλοι μας και φαντάζομαι αυτό που λέω όλοι μας, ότι η εκπαίδευση αποτελεί τον κατεξοχήν καταλύτη κοινωνικής αλλαγής και οικονομικής ανάπτυξης. Και σε αυτό το πλαίσιο, η Κυβέρνηση και ο Υπουργός Παιδείας Θρησκευμάτων και Αθλητισμού, κ. Κυριάκος Πιερρακάκης, με την υποστήριξη του Ιδρύματος Ωνάση, ενισχύουν αυτό το σκοπό. Και μάλιστα, σε ένα συνεχώς μεταβαλλόμενο περιβάλλον η ανάγκη για εκπαιδευτικές μεταρρυθμίσεις, ευθυγραμμισμένες με τις σύγχρονες απαιτήσεις, καθίστανται αδιαμφησβήτητη.

Το σχέδιο νόμου για τα ΔΗΜΩΣ υπηρετεί μια ολοκληρωμένη πρωτοβουλία αναδιάρθρωσης που έχει στόχο τη δημιουργία ενός πλαισίου ίσων ευκαιριών, υποστηρίζει παράλληλα τη διαφοροποίηση και την ένταξη. Παρέχει το θεσμικό υπόβαθρο για την καταπολέμηση των εκπαιδευτικών ανισοτήτων και τη θεμελίωση σχολείων προτύπων, τόσο ακαδημαϊκής αριστείας, όσο και κοινωνικής δικαιοσύνης.

Ο ρόλος του στο επίπεδο της εκπαιδευτικής πολιτικής θα είναι κεντρικός στην επιστημονική και ερευνητική τεκμηρίωση αυτού του σχεδιασμού. Με την αξιοποίηση επιστημονικών δεδομένων θα υποστηρίξουμε τη διαμόρφωση εκπαιδευτικών πολιτικών που προάγουν τη διαρκή βελτίωση της εκπαιδευτικής διαδικασίας σε τέσσερα επίπεδα.

Πρώτον, στην υιοθέτηση καινοτόμων προγραμμάτων που ενσωματώνουν σύγχρονες παιδαγωγικές μεθόδους και ψηφιακές τεχνολογίες.

Δεύτερον, στην αξιολόγηση και διάκριση καλών πρακτικών των σχολείων αυτών, μιας και θα αποτελέσουν πιλοτικά κέντρα αριστείας και θα παρέχουν δεδομένα για τη συνεχή αναβάθμιση του Εκπαιδευτικού μας Συστήματος.

Τρίτον, θα συντελέσουν σημεία κοινωνικής συνοχής, μιας και τα ΔΗΜΩΣ θα εστιάσουν στην υποστήριξη όλων των μαθητών και μαθητριών ανεξαρτήτως κοινωνικών ή οικονομικών παραγόντων, προωθώντας ουσιαστικά τη αρχή της Ισότητας στις ευκαιρίες μάθησης.

Και τέταρτον, στη συνεργασία μεταξύ του Ινστιτούτο Εκπαιδευτικής Πολιτικής και της Διοικούσας Επιτροπής των ΔΗΜΩΣ και άλλων εκπαιδευτικών φορέων, ώστε να διασφαλιστεί η αποτελεσματική υλοποίηση των στόχων του σχεδιασμού αυτού.

Όπως αναδεικνύεται από το παραπάνω, οι επιτυχίες και η βελτίωση τις εκπαίδευσης επέρχεται όταν έχουμε συντονισμένες δράσεις και πολυεπίπεδη συνεργασία μεταξύ πολιτείας, τοπικών φορέων και της κοινωνίας των πολιτών. Με το βλέμμα στραμμένο στο μέλλον το ΙΕΠ, με την τεχνογνωσία που διαθέτει, δεσμεύεται να υποστηρίξει αυτή την πρωτοβουλία, μιας και τα ΔΗΜΩΣ θα αποτελέσουν μοχλό κοινωνικής ανάπτυξης και ευημερίας.

Πιστεύω ακράδαντα ότι είναι δική μας ευθύνη να διασφαλίσουμε ότι κάθε παιδί θα έχει ίσες ευκαιρίες να πετύχει. Δεν πρόκειται απλώς για μια πολιτική επιλογή, αλλά για μια ηθική υποχρέωση προς τις επόμενες γενιές.

Ως Πρόεδρος του Ινστιτούτου Εκπαιδευτικής Πολιτικής, ως εκπαιδευτικός της τάξης και ως ακαδημαϊκός για πάνω από 25 χρόνια αισθάνομαι βαθιά ευθύνη για το μέλλον των παιδιών μας. Κάθε απόφαση που λαμβάνεται σήμερα, διαμορφώνει τις ζωές τους αύριο. Όταν κοιτάζουμε, λοιπόν, τα παιδιά μας βλέπουμε τη δύναμη που έχουν για να αλλάξουν τον κόσμο, ας τους δώσουμε λοιπόν τα εργαλεία που χρειάζεται για να το πετύχουμε αυτό, ας τους προσφέρουμε απλόχερα πολλαπλές ευκαιρίες εκπαίδευσης. Τα ΔΗΜΩΣ είναι μια τέτοια μοναδική ευκαιρία για χιλιάδες παιδιά στη χώρα μας.

Σας ευχαριστώ θερμά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε, κ. Δουκάκη.

Ο επόμενος ομιλητής είναι ο κ. Νεκτάριος Κοζύρης, είναι Πρόεδρος της Διοικούσας Επιτροπής Πρότυπων και Πειραματικών Σχολείων.

**ΝΕΚΤΑΡΙΟΣ ΚΟΖΥΡΗΣ (Πρόεδρος της Διοικούσας Επιτροπής Προτύπων και Πειραματικών (ΔΕΠΠΣ)):** Ευχαριστώ πολύ, κ. Πρόεδρε.

Αξιότιμοι κύριοι βουλευτές, ευχαριστώ πολύ για την πρόσκληση. Να πω λίγα λόγια για εμένα. Είμαι Πρόεδρος στη Διοικούσα Επιτροπή των Πρότυπων και Πειραματικών Σχολείων και καθηγητής στο Μετσόβιο, μέλος του Συμβουλίου Διοίκησης και Κοσμήτορας στη Σχολή Ηλεκτρολόγων διετέλεσα για πάνω από οκτώ χρόνια.

Με την ιδιότητά μου ως Πρόεδρος της Διοικούσας Επιτροπής, έχουμε υπό την εποπτεία μας 146 σχολεία, 101 Πειραματικά και 42 Πρότυπα Σχολεία, στα οποία όπως ξέρετε εφαρμόζονται σύγχρονες διδακτικές μεθοδολογίες και καινοτόμες δράσεις. Είναι ένα πεδίο εφαρμογής εκπαιδευτικών μεθόδων, οι οποίες βοηθούν πάρα πολύ τα παιδιά και ουσιαστικά ενισχύουν πάρα πολύ τις δυνατότητες που έχουν και καλλιεργούν τις δεξιότητές τους.

Αισθάνομαι ότι με το νομοσχέδιο αυτό και τη δωρεά του Κοινωφελούς Ιδρύματος Αλέξανδρος Ωνάσης με τα ΔΗΜΩΣ διευρύνουμε τα σχολεία ειδικών τύπων με έναν καινούργιο τύπο σχολείου, το οποίο απευθύνεται σε γειτονιές που έχουν οικονομικές και κοινωνικές προκλήσεις και δίνουν στα παιδιά δυνατότητες να ακολουθήσουν το όνειρό τους και να βοηθηθούν περισσότερο με μεθόδους οι οποίες θα είναι ξεχωριστές για τα σχολεία αυτά, όπως η ενισχυτική διδασκαλία και η εμβάθυνση. Δίνουν, λοιπόν, κάποιες δυνατότητες που πραγματικά θα τα βοηθήσουν πάρα πολύ να προχωρήσουν και να ανταγωνιστούν επί ίσοις όροις όλους τους υπόλοιπους μαθητές.

 Αισθάνομαι ότι αυτό το βλέπουμε ως μια διεύρυνση και αύξηση των εκπαιδευτικών ευκαιριών. Και πιστεύω ότι μεσοπρόθεσμα θα βοηθήσει όλα τα σχολεία τα δημόσια της χώρας και τα Πειραματικά και Πρότυπα Σχολεία.

Να πω λίγα λόγια ότι, πέραν από το εκπαιδευτικό κομμάτι, επειδή αναφέρθηκε, στα σχολεία τα Πειραματικά και τα Πρότυπα - και με χαρά βλέπω ότι αυτό προσεγγίζεται και μέσα από τα ΔΗΜΩΣ - υπάρχουν πολλές πρωτοβουλίες οι οποίες βρίσκουν ευεπίφορο έδαφος, όπως πρωτοβουλίες κατά του σχολικού εκφοβισμού, κατά υπέρ του να κάνουν τα παιδιά ως πολίτες με υπεύθυνη στάση απέναντι στην κοινωνία, διαδικασία για την κυκλοφοριακή αγωγή και βοηθούν πάρα πολύ τους εκπαιδευτικούς μέσα από τους ομίλους και τις καινοτόμες εκπαιδευτικές καινοτομίες που εφαρμόζουν, να δίνουν στα παιδιά παραπάνω ευκαιρίες.

Ξέρετε, ο κύκλος μάθησης διεθνώς έχει μέσα του την προετοιμασία, τη συμμετοχή και τη δοκιμασία, την αξιολόγηση και μετά τη βελτίωση. Και νομίζω ότι όσο δίνουμε αυτές τις δυνατότητες στα παιδιά, τόσο τα βελτιώνουμε και τους δίνουμε την ευκαιρία να ακολουθήσουν το όνειρο που έχουν να προχωρήσουν και να έχουν πολύ μεγαλύτερες προοπτικές να βλέπουν το μέλλον τους.

Στα σχολεία αυτά δεν είναι τόσο το εκπαιδευτικό πρόγραμμα το οποίο φαντάζομαι ότι είναι το ίδιο και φαίνεται ότι είναι το ίδιο με το εκπαιδευτικό πρόγραμμα που ακολουθούμε στα σχολεία τα Πρότυπα και τα Πειραματικά. Οι όμιλοι που έχουμε είναι πάρα πολύ σημαντικοί. Όμιλοι ρητορικής, ρομποτικής, αστρονομίας, συμμετοχή σε μαθητικούς διαγωνισμούς.

Όλα αυτά και ξεκινώντας από πολύ μικρές ηλικίες, επί ίσοις όροις και με ίσες ευκαιρίες νομίζω ότι θα βοηθήσουν τους μαθητές της γειτονιάς. Και βλέπω ότι με αυτή την στόχευση τα σχολεία τα ΔΗΜΩΣ θα βοηθήσουν τις οικογένειες που μπορεί να δυσκολεύονται αλλά θέλουν τα παιδιά να προετοιμαστούν για τον στίβο της ζωής.

 **Κλείνοντας, να πω ότι στο Πολυτεχνείο βλέποντας τα παιδιά ως τους αποφοίτους πια των σχολείων, βλέπω ότι οι μαθητές των δημόσιων σχολείων, μαθητές των πειραματικών και πρότυπων σχολείων διακρίνονται και δεν είναι μαθητές οι οποίοι έρχονται από κάποιο στρώμα κοινωνικό το οποίο είναι υψηλό. Είναι παιδιά τα οποία έχουν στόχους και όραμα και διάθεση να προσπαθήσουν να αγωνιστούν και να διακριθούν. Και αισθάνομαι ότι με έναν διακριτό τύπο σχολείων αυτό μπορούμε να το πετύχουμε. Αυξάνουμε λοιπόν τις εκπαιδευτικές ευκαιρίες. Σας ευχαριστώ.**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε κ. Κοζύρη.**

**Τον λόγο έχει η κυρία Βαλαβάνη.**

**ΣΤΕΛΛΑ ΒΑΛΑΒΑΝΗ (Εκπρόσωπος Τύπου της Ανώτατης Συνομοσπονδίας Γονέων Μαθητών Ελλάδας (Α.Σ.Γ.Μ.Ε.)): Καλησπέρα σας και από εμάς, ευχαριστούμε για την πρόσκληση. Ως Διοικητικό Συμβούλιο της Ανώτατης Συνομοσπονδίας Γονέων Μαθητών Ελλάδας, θεωρούμε ότι η ίδρυση των Ωνάσειων σχολείων αποτελεί άλλη μια κλιμάκωση στην κατηγοριοποίηση των σχολείων και στη μόρφωση των μαθητών-παιδιών μας. Και είναι προκλητικό, τη στιγμή που το σύνολο των σχολείων χρειάζεται συντήρηση επισκευή όπου απαιτείται, κατασκευή νέων σχολικών κτιρίων που έχουμε ανάγκη αυτή τη στιγμή, την αύξηση της χρηματοδότησης και την πρόσληψη εκπαιδευτικών μόνιμου προσωπικού, που χρειαζόμαστε εργαστήρια, χώρους άθλησης και πολιτιστικής έκφρασης θέλετε ουσιαστικά να μας πείσετε. Και ακούγοντας και τους φορείς, σήμερα εδώ, ότι η γενίκευση των προτύπων και των Ωνάσειων σχολείων θα δώσει λύση στα υφιστάμενα προβλήματα για τα οποία ουσιαστικά -και αυτό έχουμε να πούμε- έχει ευθύνη το κράτος. Και ας δούμε συγκεκριμένα λοιπόν αυτή τάχα καινοτομία σας για την οποία πανηγυρίζετε τι θα επιφέρει.**

**Καταρχάς, νομίζω ότι όλοι καταλαβαίνουμε ότι παραδίδετε δημόσια σχολεία σε ιδιώτες οι οποίοι θα έχουν λόγο για τη λειτουργία των σχολείων αυτών, αφού θα συμμετέχουν στη Διοικούσα Επιτροπή με ότι αυτό συνεπάγεται. Το πλαίσιο, στο οποίο θα λειτουργούν τα Ωνάσεια σχολεία τα καθιστά κυριολεκτικά άλλα σχολεία. Διαφοροποιούνται ως προς τη λειτουργία, τη διοίκησή τους, έχουν διαφορετική πηγή χρηματοδότησης του τρόπου εισαγωγής των παιδιών, απολυτήριο, ωράριο λειτουργίας, ακόμα και αναλυτικό διδακτικό ωράριο για τους εκπαιδευτικούς.**

**Το κράτος ουσιαστικά, όχι μόνο δεν φτιάχνει νέα σύγχρονα σχολεία ασφαλή σχολεία για όλα τα παιδιά όπως ευαγγελίζεται αλλά αντιθέτως, καταργεί τα υπάρχοντα δημόσια σχολεία και επιλέγει με εξετάσεις ποιοι θα φοιτούν και ποιοι όχι σε αυτά. Κατά συνέπεια λοιπόν, το επιχείρημά σας ότι τα σχολεία αυτά ιδρύονται για τη δήθεν στήριξη των ευάλωτων περιοχών των παιδιών, καταρρίπτεται από τη στιγμή που ακριβώς αυτά τα παιδιά δεν έχουν τη δυνατότητα πρόσβασης στο σχολείο τους όπως το έχουμε ζήσει και με τα διαδημοτικά πρότυπα σχολεία. Καταργείτε τα σχολεία της γειτονιάς. Όπως ήδη συμβαίνει στα πρότυπα σχολεία, όποια οικογένεια έχει χρήματα για φροντιστήρια και προετοιμασία, μπορεί το παιδί της να πάει έτσι θα γίνεται και στα Ωνάσεια. Ως λοιπόν ίσες ευκαιρίες, για εσάς ορίζονται τα οικονομικά αποθέματα της κάθε οικογένειας που θα επιδιώξει ένα καλύτερο σχολείο για το παιδί της. Επομένως, δεν συζητάμε για μια προσπάθεια να γίνουν όλα τα παιδιά μας «άριστα» μέσα σε εισαγωγικά αλλά μόνο κάποια σε βάρος άλλων. Πραγματικά, θα ήθελα να προβληματιστούμε όλοι ποια οικογένεια από τον Κολωνό θα έχει τη δυνατότητα οικονομικά να κάνει φροντιστήρια για να πάει το παιδί της στο αντίστοιχο 52 γυμνάσιο ή λύκειο.**

**Το Ωνάσειο θα δαπανήσει 1 εκατομμύριο για τη συντήρηση των σχολείων αυτών και 500.000 ευρώ το έτος για λειτουργικά έξοδα, όταν στις ίδιες πόλεις προσέξτε, πού θα ιδρυθούν η κυβέρνηση δίνει πολύ λιγότερα χρήματα για όλα τα σχολεία της ίδιας πόλης.**

 **Και να πούμε και κάτι τώρα. Κανένα ευαγές ίδρυμα δεν επενδύει απλά για προσφορά στο κοινωνικό σύνολο. Άλλωστε στο άρθρο 4, πολύ ξεκάθαρα λέγεται ότι θα απαλλάσσεται από κάθε είδους φόρο και λοιπά και λοιπά κλπ.. Η εξέλιξη αυτή θεωρούμε ότι είναι ευθύ χτύπημα στο διαχωρισμό της μόρφωσης των παιδιών μας, ή με άμεση παρέμβαση των ιδιωτών στη μορφή και στο περιεχόμενο του σχολείου, στο ρόλο που θέλουν ιδιώτες να επιτελέσει το σχολείο. Βέβαια αυτά είναι κατευθύνσεις του ΟΑΣΑ που και οι προηγούμενες κυβερνήσεις τις έχουν υιοθετήσει.**

 **Ως Ανώτατη Συνομοσπονδία Γονέων Μαθητών Ελλάδας, δεν ανεχόμαστε οι χορηγοί να συντηρούν τα σχολεία και να μορφώνουν τα παιδιά μας . Δεν κάνουμε βήμα πίσω σε αυτό από τις πάγιες διεκδικήσεις μας που αφορούν τα παιδιά μας και την εκπαίδευση γενικότερα. Γιατί κοιτάξτε να δείτε ό τι λάμπει δεν είναι χρυσός και το ξέρει ο λαός μας χρόνια τώρα. Αγωνιζόμαστε λοιπόν, για ένα αναβαθμισμένο δημόσιο και δωρεάν σχολείο που θα μορφώνει ολόπλευρα όλα τα παιδιά και όχι για σχολεία για λίγους.**

**Ακριβώς επειδή και το Υπουργείο Παιδείας δεν έχει ακόμα κάνει συνάντηση μαζί μας σαν Ανώτατη Συνομοσπονδία Μαθητών Ελλάδας και θα θέλαμε και από αυτό το βήμα να το πούμε ότι διεκδικούμε και πραγματικά θα θέλαμε συνάντηση για να κουβεντιάσουμε για την αύξηση της χρηματοδότησης σε όλα τα σχολεία. Για ασφαλή σχολικά κτίρια που αυτή τη στιγμή εκπέμπουν SOS για μαζικούς διορισμούς μόνιμων εκπαιδευτικών και την ανάγκη σήμερα να έχουν όλα τα σχολεία μας 15 μαθητές ανά τμήμα. Θέλουμε λοιπόν, μια ολόπλευρη μόρφωση αποκλειστικά δημόσια, δωρεάν εκπαίδευση για όλα τα παιδιά της χώρας. Ευχαριστώ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Από την Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής. Ποιος θα μιλήσει; Δεν έχει έρθει κανείς. Από τον δήμο Θεσσαλονίκης, ο κ . Δήμαρχος έχει στείλει υπόμνημα και έχει διανεμηθεί. Από τον δήμο Περιστερίου επίσης έχει έρθει υπόμνημα από τον δήμαρχο και επίσης ο δήμος Περάματος έχει αποστείλει υπόμνημα.**

**Εισερχόμεθα στις ερωτήσεις.**

**Τον λόγο έχει ο κ. Παραστατίδης.**

 **ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Μειοψηφίας): Ερωτήσεις προς ΟΛΜΕ. Ξεκινώ από την ΟΛΜΕ. Ποιοι είναι οι κίνδυνοι που βλέπει η ΟΛΜΕ στη δυνατότητα του δωρητή να συμμετέχει στη λήψη αποφάσεων σχετικά με τη διοίκηση, τη στελέχωση και τις εκπαιδευτικές πολιτικές των ΔΗΜΟΣ . Αναφέρεστε σε ανισότητες, κοινωνικές ανισότητες στη δευτεροβάθμια εκπαίδευση. Ποια είναι η δική σας πρόταση για να διασφαλιστεί η ισότιμη πρόσβαση όλων των μαθητών;**

**Τρίτον, ποιες είναι οι ανησυχίες της ΟΛΜΕ σχετικά με τα εργασιακά δικαιώματα των εκπαιδευτικών που θα απασχολούνται στα ΔΗΜΟΣ, ποια είναι η πρότασή σας; Και μία επιπλέον ερώτηση. Αν για παράδειγμα, τα σχολεία αυτά ακολουθούσαν απολύτως το μοντέλο των νυν προτύπων σχολείων, θα συμφωνούσατε με αυτή την επιλογή;**

**Στον Πρόεδρο της Διοικούσας Επιτροπής Πρότυπων και Πειραματικών Σχολείων, θέλω να εστιάσω στις διαφορές πρότυπων και πειραματικών και θα ήθελα να σας ρωτήσω. Ας υποθέσουμε ότι κάνουμε ένα πείραμα. Ότι τα μισά σχολεία γίνονται πρότυπα με εξετάσεις και τα άλλα μισά χωρίς εξετάσεις στη χώρα. Ας υποθέσουμε δηλαδή ότι διατηρούμε στη μέση τον τρόπο εισαγωγής των παιδιών στην εκπαίδευση . Τα παιδιά μπαίνουν στα μισά σχολεία με εξετάσεις και τα υπόλοιπα χωρίς εξετάσεις με βάση τη γεωγραφία. Θεωρείτε ότι αυτό θα κινείται προς τη σωστή κατεύθυνση; Και αν όχι γιατί;**

Ερώτηση 2η. Η διοικούσα επιτροπή έχει τον κεντρικό ρόλο στη λήψη αποφάσεων στα ΔΗΜ.Ω.Σ., ο δωρητής έχει καθοριστικό λόγο στις κρίσιμες αποφάσεις, μπορεί αυτό να θεωρηθεί απόκλιση από το πρότυπο των Προτύπων σχολείων και των Πειραματικών; Πιστεύετε ότι θα λειτουργήσει θετικά;

 Ερώτηση 3η. Οι μαθητές εισάγονται μέσω διαδικασιών δοκιμασιών δεξιοτήτων, στα ΔΗΜ.Ω.Σ. υπάρχουν διαφορετικές προβλέψεις για την εισαγωγή των μαθητών, όπως ότι οι εξετάσεις, τα τεστ δεξιοτήτων, ο αριθμός των εισαγομένων μαθητών, αλλά και η πλατφόρμα για τη διεξαγωγή των εξετάσεων θα ρυθμίζονται από τη διοικούσα επιτροπή των ΔΗΜ.Ω.Σ., πιστεύεται ότι αυτή η απόκλιση είναι σε θετική κατεύθυνση ή θα έπρεπε η εισαγωγή των μαθητών να είναι ίδια και ενιαία για όλα τα σχολεία Πρότυπα και Ωνάσεια;

Ερώτηση 4η. Επίσης, προς τον Πρόεδρο της Διοικούσας Επιτροπής των Πρότυπων και Πειραματικών, αναφερθήκατε σε αναβάθμιση των υποβαθμισμένων περιοχών είναι προφανές ότι τα σχολεία αυτά θα λειτουργήσουν με εξετάσεις και προφανώς η προσβασιμότητα θα έχει να κάνει με παιδιά από όλη την περιφέρεια, πως αυτό θα αναβαθμίσει την περιοχή; Δηλαδή η περιοχή έχει να κάνει με το ανθρώπινο δυναμικό της περιοχής ή έχει να κάνει με το κτίριο από μόνο του και τι αυτό συνεπάγεται;

Ως προς την Ανώτατη Συνομοσπονδία Γονέων Μαθητών Ελλάδος, τι προτείνετε για να διασφαλισθεί ότι τα σχολεία αυτά δεν θα αποκλείουν ευάλωτες ομάδες μαθητών;

 Ως προς τους δήμους, βέβαια οι δήμοι είναι αρκετά σύνθετοι αλλά εγώ θα διατυπώσω το ερώτημα, νομίζω έχουν ειπωθεί κάποια πράγματα και νομίζω ότι ο δήμος της Αθήνας έχει βάλει σε κάποια σειρά κάποια ερωτήματα, υπάρχει κίνδυνος για την υποβάθμιση των σχολείων που μένουν εκτός του δικτύου Ωνασείων; Δηλαδή είναι κάτι το οποίο προφανώς θα σας το διατυπώσουν οι πολίτες του δήμου. Πώς επηρεάζει η πρόβλεψη για εισαγωγή μαθητών από ολόκληρη την περιφέρεια, την εκπαιδευτική ισορροπία μεταξύ των δήμων; Θεωρείτε ότι θα επιβαρυνθούν οι δήμοι που φιλοξενούν τα Ωνάσεια Σχολεία με το κόστος λειτουργίας τους, όταν εξυπηρετούν μαθητές από άλλες περιοχές;

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Παραστατίδη. Η παράκληση είναι στους φορείς όπου απευθύνονται οι ερωτήσεις να τις σημειώνουν και θα δούμε εάν υπάρχουν και άλλες παρόμοιες ερωτήσεις για να υπάρχει απάντηση στο τέλος.

Τον λόγο έχει η κυρία Τσαπανίδου.

 **ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΡΙΖΑ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΔΕΥΤΙΚΗ ΣΥΜΜΑΧΙΑ»:** Κύριε Πρόεδρε, ευχαριστώ.

Είχα ετοιμάσει μια σειρά ερωτήσεων και για την ΟΛΜΕ αλλά και για την Ομοσπονδία Γονέων Μαθητών και για τους υπόλοιπους φορείς αλλά ήταν τόσο αναλυτικές οι τοποθετήσεις τους, που νομίζω ότι πήραμε όλοι μια πολύ σοβαρή εικόνα του τι πιστεύουν για το πώς θα εξελιχθεί το θέμα αυτό, οπότε νομίζω ότι δεν θα επιμείνω με ερωτήσεις άλλωστε και μέσα από τις απαντήσεις θα προκύψουν και άλλα.

 Θα απευθυνθώ στον Πρόεδρο του Ωνασείου, τον κύριο Παπαδημητρίου. Νομίζω συμφωνούμε όλοι ότι είναι μία εξαιρετικά γενναία προσφορά αυτή που κάνετε, η δωρεά σας, καλύπτοντας ωστόσο κυρία Μακρή, κυρία Υφυπουργέ κενά, ελλείψεις, αστοχίες και ίσως και πολιτική στοχευμένη προς αυτή την κατεύθυνση του Υπουργείου. Θα έπρεπε να τα κάνετε εσείς αυτά και να μη στηρίζεστε στους δωρητές, ωστόσο μέσα στην Αίθουσα αυτή ακούσαμε τους φορείς να μιλάνε, να εκφράζουν τους φόβους τους, τις ανησυχίες τους για όλα αυτά που πρόκειται να συμβούν, όταν θα αρχίσουν να λειτουργούν τα σχολεία, τα οποία σύμφωνα με τους φορείς διευρύνουν τις κοινωνικές ανισότητες και προκαλούν περισσότερα προβλήματα στα σχολεία των δημοτικών διαμερισμάτων στα οποία θα λειτουργήσουν. Ο ΣΥΡΙΖΑ έχει αποδείξει ότι προσβλέπει, εργάζεται στην κατεύθυνση της βελτίωσης των όποιων προβλημάτων αντιμετωπίζει η εκπαιδευτική πραγματικότητα. Στοχεύουμε στην ενίσχυση των δημοσίων σχολείων στο σύνολό τους, αναρωτιόμαστε όμως, αν σε αυτό το οποίο έχετε συνεννοηθεί με την κυβέρνηση και συζητάμε στην Επιτροπή υπάρχουν κάποια περιθώρια βελτίωσης. Επειδή σας άκουσα και στην ομιλία σας κύριε Παπαδημητρίου να μιλάτε και για προτάσεις, σημειώνοντας όσα άκουσα από τους φορείς και όσα ως ΣΥΡΙΖΑ συζητήσαμε και στην πρώτη συνεδρίαση της Επιτροπής, τις προτάσεις μας, τις δικές μας ανησυχίες δηλαδή, θα ήθελα λίγο να δούμε μαζί και να ακούσουμε από εσάς κατά πόσο είσαστε ανοικτοί να το ανοίξετε, να το διευρύνετε στην κοινωνία και να μην το στοχεύσετε συγκεκριμένα σε 22 σχολεία προκαλώντας όλο αυτό το ντόμινο των εξελίξεων, των αρνητικών εξελίξεων.

Για παράδειγμα, σημειώνω, μπορείτε να εξασφαλίσετε, να δεσμευτείτε ότι ένα μεγάλο ποσοστό των εισαχθέντων στα πρότυπα Ωνάσεια Σχολεία θα προέρχονται από την περιοχή, θα προέρχονται δηλαδή από το δημοτικό διαμέρισμα στο οποίο θα ιδρυθούν για να λειτουργήσουν; Εκφράστηκε απαίτηση και από τους δήμους, το ακούσαμε και από τους δύο καλεσμένους μας.

Δεύτερο θέμα, οι οικογένειες των μαθητών επιβαρύνονται με ένα πολύ σημαντικό ποσό, έχει εκτιμηθεί ότι μπορεί να φθάνει και τα 4.000 ευρώ τον χρόνο για να προετοιμαστούν για τις εξετάσεις στα σχολεία αυτά. Αναρωτιέμαι, αν το Ίδρυμα και προτείνουμε ως ΣΥΡΙΖΑ - Προοδευτική Συμμαχία, το Ίδρυμα να αναλάβει δωρεάν την ενισχυτική διδασκαλία των παιδιών αυτών, να μην επιβαρυνθούν και μάλιστα, αναμένουμε από εσάς να ανοίξετε την προσφορά αυτή στο σύνολο των κατοίκων των παιδιών των οικογενειών των δημοτικών αυτών διαμερισμάτων. Να κλείσει η ψαλίδα, να έχουν όλοι ίση ευκαιρία είτε τη χρησιμοποιήσουν για αυτό είτε για το σχολείο στο οποίο φοιτούν.

Εξέφρασε η ΟΛΜΕ και δικαίως την ανησυχία ότι πολλοί καθηγητές θα χάσουν τις οργανικές τους θέσεις, δεσμεύεστε ότι δεν θα τις χάσουν, δεσμεύεστε ότι θα διατηρηθούν οι θέσεις των καθηγητών που διδάσκουν στα σχολεία αυτά και δεσμεύεστε ότι θα τους βοηθήσετε στις πιστοποιήσεις που χρειάζονται για να δώσουν τις εξετάσεις τους, να αξιολογηθούν από εσάς ως ικανοί να υπηρετήσουν το σχέδιό σας, το εκπαιδευτικό σας πρόγραμμα και στη συνέχεια;

Εδώ, κυρία Μακρή και εσείς, δεσμεύεστε ότι θα ανοίξετε τη διαδικασία των πιστοποιήσεων και θα την κάνετε έτσι, με τέτοιο τρόπο και όχι μια φορά το χρόνο, ώστε να προλάβουν οι άνθρωποι; Εκφράσανε τις ανησυχίες τους ότι δεν προλαβαίνουν να πάρουν τις πιστοποιήσεις και να θέλουν. Δεσμεύεστε ότι θα επισπεύσετε κάτι τέτοιο;

 **ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):**

*Ομιλεί εκτός μικροφώνου.*

 Θα απαντήσω στην τοποθέτησή μου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΡΙΖΑ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΔΕΥΤΙΚΗ ΣΥΜΜΑΧΙΑ»:** Οι ερωτήσεις μου, ούτως ή άλλως, απευθύνονται στον χορηγό αλλά δική σας είναι η ευθύνη, δεν είναι των χορηγών, εσείς έχετε ευθύνη για αυτή την παιδεία.

Έχω ξέρετε και το δημοσιογραφικό ένστικτο πολύ ανεπτυγμένο, δεν έχει πεθάνει ακόμα και αναρωτιέμαι, αν στην όποια προσπάθεια των εκπαιδευτικών να επιμορφωθούν υπάρξει επιβάρυνση να τους στηρίξετε και οικονομικά και όχι μόνο τους ίδιους, αλλά και όσους κατοικούν στο δημοτικό διαμέρισμα της περιοχής, να το διευρύνουμε για όλους τους αρμόδιους. Αναρωτιέμαι, επίσης, αν τα υπόλοιπα σχολεία που ακούσαμε από την εκπρόσωπο του συλλόγου των γονέων, τα οποία όλοι γνωρίζουμε σε τι κατάσταση είναι, τα είχαμε πει και στην πρώτη συνεδρίαση, αν μπορείτε να αναλάβετε να τα αναβαθμίσετε με μια έξτρα δωρεά, έτσι ώστε και στο υπόλοιπο δημοτικό διαμέρισμα να υπάρχουν σχολεία στα οποία τα παιδιά δεν θα φορούν τις κουβέρτες για να κάνουν μάθημα και δεν θα πέφτουν τα ταβάνια στο κεφάλι τους.

Δεν άκουσα τίποτα, είχαμε καλέσει εμείς αλλά δυστυχώς δεν ήλθαν, τους εκπροσώπους της Ειδικής Αγωγής διότι μιλάμε και για άλλες ειδικότητες, για ψυχολόγους, στο σχολείο θα έχετε, κατά πόσο διατίθεστε να ενισχύσετε και τα υπόλοιπα σχολεία με ψυχολόγους διότι η πολιτεία φέρνει έναν ψυχολόγο ανά εβδομάδα σε σχολείο και αντιλαμβάνεστε ότι αποτέλεσμα δεν υπάρχει, ελλιπέστατη η εφαρμογή του μέτρου. Κατά πόσο μπορείτε να μεριμνήσετε και να δεσμευθείτε ότι θα υπάρχει ειδική μέριμνα για παιδιά τα οποία είναι με ειδικές ανάγκες, για παράδειγμα, κινητικά προβλήματα και θα μπορούσαν να φοιτήσουν στο δικό σας στο σχολείο; Νομίζω ότι εδώ θα τελειώσω με τις προτάσεις γιατί μπορώ να συνεχίσω για πολλές ώρες ακόμη, έτσι ώστε να κλείσει αυτή η ψαλίδα των κοινωνικών ανισοτήτων που θα δημιουργηθούν στα δημοτικά διαμερίσματα που θα ξεκινήσουν να λειτουργούν τα Ωνάσεια Πρότυπα Σχολεία. Να μπορέσουν δηλαδή και οι εκπαιδευτικοί και οι μαθητές και οι γονείς σε εκείνη τη συγκεκριμένη περιοχή να μην γίνουν πολίτες δεύτερης κατηγορίας, μαθητές δεύτερης κατηγορίας.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ.(Πρόεδρος της Επιτροπής):** Ευχαριστούμε, την κυρία Τσαπανίδου. Το δημοσιογραφικό ένστικτο, είπατε, αναδίδει.

Τον λόγο έχει η κυρία Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ, κύριε Πρόεδρε. Θέλω να ευχαριστήσω και τους φορείς που είναι μαζί μας στην Επιτροπή.

Απευθύνομαι προς ΟΛΜΕ και Διοικούσα Επιτροπή Πρότυπων και Πειραματικών: Σύμφωνα με το άρθρο 5 η αμοιβή του διδακτικού και του λοιπού προσωπικού, περιλαμβανομένων και τυχόν προσωρινών αναπληρωτών ή αποσπασμένων, που θα απασχοληθούν στους ομίλους και τα σύνολα, θα καταβληθεί αυτοτελώς από το Ίδρυμα Ωνάση. Η πρόσθετη αμοιβή για την πρόσθετη υπηρεσία ορίζεται για την πρώτη τετραετία από την έναρξη λειτουργίας του Ωνασείου Σχολείου στο ποσό των 400€ μηνιαίως για τους διευθυντές, στο ποσό των 350€ μηνιαίως για τους υποδιευθυντές και στο ποσό των 320€ μηνιαίως για το λοιπό διδακτικό προσωπικό. Σύμφωνα με την υπουργική απόφαση αριθμός 78054/Δ6/2020 - ΦΕΚ 2494/Β/23.6.2020 «Ρυθμίσεις για τη λειτουργία των πρότυπων και πειραματικών σχολείων», η λειτουργία των εκπαιδευτικών ομίλων αριστείας, δημιουργικότητας και καινοτομίας υλοποιείται εκτός του κανονικού ωρολογίου προγράμματος της σχολικής μονάδας και οι ώρες λειτουργίας τους προσμετρώνται στο διδακτικό ωράριο των εκπαιδευτικών, που είναι υπεύθυνοι γι’ αυτούς. Ομοίως η λειτουργία της ενισχυτικής διδασκαλίας υλοποιείται και εκτός του κανονικού ωρολογίου προγράμματος της σχολικής μονάδας και οι ώρες λειτουργίας της προσμετρώνται στο διδακτικό ωράριο των εκπαιδευτικών που είναι υπεύθυνοι για αυτήν.

Στην ίδια υπουργική απόφαση προβλέπεται ότι για την προώθηση του εκπαιδευτικού έργου υψηλών απαιτήσεων των προτύπων και πειραματικών σχολείων να διατίθενται έως 2 ώρες εβδομαδιαίως από το διδακτικό ωράριο των διευθυντών, υποδιευθυντών και εκπαιδευτικών. Αυτό σημαίνει συνολικά 4 ώρες λιγότερες από το εργασιακό ωράριο των εκπαιδευτικών της δευτεροβάθμιας εκπαίδευσης. Όμως, σύμφωνα με την παράγραφο 2 του άρθρου 89 του ν. 4823/2021 ο χρόνος που οι υπεύθυνοι εκπαιδευτικών ομίλων αφιερώνουν στην οργάνωση και λειτουργία των εκπαιδευτικών ομίλων δεν προσμετράται στο εργασιακό τους ωράριο, αλλά συνεκτιμάται κατά την ατομική αξιολόγηση τους, καθώς και κατά την επιλογή τους ως στελεχών εκπαίδευσης. Το ίδιο ισχύει και για την υλοποίηση προγραμμάτων σχολικών δραστηριοτήτων. Δηλαδή, για την ίδια δουλειά οι εκπαιδευτικοί των Ωνασείων Σχολείων θα πληρώνονται πέρα από το μισθό τους, οι εκπαιδευτικοί των πρότυπων και πειραματικών σχολείων έχουν μείωση από το μειωμένο ωράριο τους, ενώ οι εκπαιδευτικοί των υπόλοιπων σχολείων απλά θα δουλεύουν παραπάνω για να έχουν καλύτερη ατομική αξιολόγηση; Δεν υπάρχει έτσι κατάφωρη διάκριση εις βάρος των τελευταίων και τελικά των μαθητών που φοιτούν στα κοινά σχολεία;

Μια ερώτηση προς το Δήμαρχο Περάματος κύριο Λαγουδάκο, του οποίου εξαίρουμε την αγωνιστικότητα για την αντιμετώπιση των προβλημάτων των πολιτών του Περάματος: Συζητήσατε με τους γονείς των μαθητών που θίγονται από τη μετατροπή του 1ου Γυμνασίου και 1ου Λυκείου σε Ωνάσειο; Με ποιο τρόπο θα απορροφηθούν τα παιδιά στα άλλα σχολεία του Περάματος; Θα ληφθεί μέριμνα για τις μετακινήσεις των μαθητών; Ξέρετε πολύ καλύτερα από εμένα ότι για να πάει κάποιος από την περιοχή του 1ου Γυμνασίου στο 2ο θέλει πάνω από 20 λεπτά και στο 3ο πάνω από 50. Τι μέτρα θα λάβετε για την εύρυθμη λειτουργία των άλλων σχολείων δευτεροβάθμιας εκπαίδευσης του Περάματος;

Προς την Ανώτατη Συνομοσπονδία Γονέων Μαθητών Ελλάδος: Για το υπό συζήτηση νομοσχέδιο υπάρχουν καταγγελίες για παντελή έλλειψη διαβούλευσης με τους άμεσα ενδιαφερόμενους, μαθήτριες, μαθητές, γονείς, εκπαιδευτικούς, τοπική κοινωνία. Εσείς είχατε κάποια ενημέρωση πριν από την υπογραφή της σύμβασης;

Προς τον Δήμαρχο Αχαρνών: Στην παράγραφο 1 του άρθρου 7 της Σύμβασης αναφέρεται ότι τα γυμνάσια και τα λύκεια που επιλέγονται και εντάσσονται στο πρόγραμμα, βρίσκονται σε εγγύτητα μεταξύ τους, ώστε να ενισχύεται η συνεργασία μεταξύ τους, καθώς και η συνεργασία με ΑΕΙ ή ερευνητικά κέντρα. Στο Μενίδι δηλαδή, στο Δήμο Αχαρνών επελέγη το 3ο Γυμνάσιο Αχαρνών και το 7ο Γενικό Λύκειο Αχαρνών, τα οποία απέχουν μεταξύ τους σχεδόν 2 χιλιόμετρα. Λίγο πιο κάτω, στην περιοχή της Αγίας Άννας υπάρχουν ένα γυμνάσιο, το 6ο Γυμνάσιο Αχαρνών και ένα λύκειο, το 5ο Γενικό Λύκειο Αχαρνών που απέχουν μεταξύ τους 150 μέτρα και από όσα γνωρίζουμε στην περιοχή δεν υπάρχει κάποιο πρότυπο σχολείο δευτεροβάθμιας εκπαίδευσης. Ερωτηθήκατε ως προς την επιλογή των σχολείων; Μήπως έχετε πληροφορίες ότι οι κάτοικοι στην Αγία Άννα είναι πιο ευκατάστατοι από τους κατοίκους του κεντρικού Μενιδίου και αν ήθελαν οπωσδήποτε το 7ο Λύκειο, επειδή είναι πιο κοντά στο κέντρο, με ποια λογική επιλέξατε το 3ο Γυμνάσιο Αχαρνών και όχι το 8ο Γυμνάσιο Αχαρνών, που είναι πολύ πιο κοντά στο 7ο, σε σχέση με το 3ο Γυμνάσιο;

Προς το Δήμο Αθηναίων: Για ποιους λόγους η Αθήνα είναι η μοναδική πρωτεύουσα των χωρών της Ευρωπαϊκής Ένωσης που δεν διαθέτει ειδικό σχολείο ανώτατης βαθμίδας μετά το δημοτικό, μεταξύ γυμνασίου και λυκείου, για παιδιά με προβλήματα που εμπίπτουν στο φάσμα του αυτισμού, παρότι σχετική πρόβλεψη υπάρχει ήδη στα χαρτιά και μόνο από το 2018;

Προς ΙΕΠ: Προβλέπεται ότι μετά την κύρωση της σύμβασης η προσθήκη νέων σχολικών μονάδων ο αποχαρακτηρισμός τους η απένταξή τους από το πρόγραμμα και η αντικατάστασή τους γίνεται με απόφαση του Υπουργού Παιδείας, ύστερα από εισήγηση της Διοικούσας Επιτροπής των ΔΗΜΩΣ, σύμφωνη γνώμη του Προέδρου του Ιδρύματος και γνώμη του ΙΕΠ, χωρίς να χρειάζεται να κυρωθεί με νέο νόμο. Πώς αξιολογείτε το γεγονός ότι θα απαιτείται σύμφωνη γνώμη του Προέδρου του Ιδρύματος και απλή μόνο γνώμη του ΙΕΠ; Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Ασημακοπούλου.

Το λόγο έχει η κυρία Μερόπη Τζούφη από τη Νέα Αριστερά.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Θα ξεκινήσω με το προφανές ότι ουσιαστικά δεν έχει γίνει διαβούλευση με αυτούς τους οποίους αφορά το θέμα. Εδώ ακούσαμε από την ΟΛΜΕ ότι δεν υπήρξε διάλογος, έχουμε λάβει όλοι διαβήματα και από τοπικές ΟΛΜΕ, μάλιστα αυτή τη στιγμή γίνεται και μια κινητοποίηση εδώ στην Αθήνα από την 3η ΕΛΜΕ με αιτήματα, με τους γονείς παρόντες, έχω λάβει ανακοινώσεις από το 3ο ΓΕΛ Ευόσμου, όπου υπογράφουν όλοι οι καθηγητές ότι θεωρούν ότι αυτό είναι σε λάθος κατεύθυνση και βεβαίως ακούσαμε ότι θα υπάρξουν πράγματα που πρέπει να αλλάξουν και βεβαίως ακούσαμε και από την Ανώτατη Συνομοσπονδία Γονέων Ελλάδος ότι και αυτοί δεν κλήθηκαν να συζητήσουν και βλέπω επίσης ότι δεν ήρθε και η Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής, διότι σε αυτά τα σχολεία το θέμα της συμπερίληψης δεν υπάρχει, όταν μπαίνεις με εισαγωγικές εξετάσεις, παιδιά που έχουν αυτού του τύπου δυσκολίες, δεν συμπεριλαμβάνονται.

Επομένως, είναι νομίζω προφανές ότι εδώ ένας ουσιαστικός διάλογος με τους γονείς, τους μαθητές, τους εκπαιδευτικούς, που τους αφορά, δεν έχει γίνει. Γίνεται εκ των υστέρων σε αυτή την στεγνή διαδικασία που προφανώς όλα αυτά δεν μπορούν να παρουσιαστούν και δεν υπάρχει και επαρκής χρόνος για να αφομοιωθούν, ώστε να μπορούμε να προχωρούμε παραπέρα. Επομένως οι ερωτήσεις μου θα είναι στοχευμένες.

Μετά από αυτή την τοποθέτηση άκουσα να λέγονται από τους εκπροσώπους του Δήμου «μοριοδότηση εντοπιότητας», «να καλυφθούν τα λειτουργικά έξοδα των δήμων», «οι μαθητές να είναι μόνο από τον οικείο δήμο». Τι εν πάση περιπτώσει προτείνετε ακριβώς και ποιο θα είναι αυτό το σύστημα; Θέλω κάποιες συγκεκριμένες απαντήσεις. Υπάρχει κάτι επεξεργασμένο, διότι πάμε να νομοθετήσουμε την Τετάρτη; Θέλω να ακούσω τι είναι αυτό το πράγμα και ποια μορφή έχει και τι προτείνετε.

Επίσης θέλω να ρωτήσω την κύρια Μανουσογιωργάκη, πόσα παιδιά θα περιλάβουν αυτά τα σχολεία; Ακούσαμε ότι υπάρχουν και 146 σχολεία πρότυπα και πειραματικά, για αυτό θα κάνω και άλλη μία ερώτηση. Πόσα είναι τα υπόλοιπα παιδιά, τα οποία υπηρετούν στην υπόλοιπη δημόσια εκπαίδευση, που ξέρουμε ότι αυτή τη στιγμή έχει σοβαρότατα προβλήματα υποχρηματοδότησης, στελέχωσης, τεχνολογικού εξοπλισμού, κτηρίων και τα λοιπά. Δηλαδή, ποιο θα είναι το όφελος, ακόμη αν το θέλετε και για τα παιδιά που πλήττονται περισσότερο των ευάλωτων ομάδων; Με νούμερα. Υπάρχουν αυτά τα νούμερα; Θα ήθελα να τα ακούσω.

Το δεύτερο: Είναι θεσμοθετημένοι θεσμοί υποστήριξης των παιδιών, όπως είναι τα διαπολιτισμικά, τα σχολεία ΖΕΠ τα καλλιτεχνικά και μουσικά σχολεία, τα οποία θα μπορούσαν να χρησιμοποιηθούν από το Υπουργείο, διότι η επιλογή είναι του Υπουργείου, στη συζήτηση που κάνει με το Ίδρυμα Ωνάση, ώστε αυτά ακριβώς που έχουν σχεδιαστεί παιδαγωγικά και που υπάρχουν και στην Ευρωπαϊκή Ένωση, να είναι ακριβώς αυτά τα σχολεία, τα οποία θα μπορούσαν να υποστηριχθούν. Έχει γίνει αυτή η συζήτηση;

Θέλω να ρωτήσω επίσης τον κύριο Δουκάκη από το ΙΕΠ. Θεωρείτε, κύριε Δουκάκη, παιδαγωγικά ενδεδειγμένη την πρακτική των προτύπων με εισαγωγικές εξετάσεις; Διότι εδώ γίνεται και μία συζήτηση που δεν έχει ακριβώς την πραγματική βάση. Τα πειραματικά σχολεία είναι άλλο πράγμα από τα πρότυπα σχολεία. Είναι ένας θεσμός που με την κλήρωση επιλέγει από την κοινότητα τα παιδιά και άρα υπάρχει ένα αντιπροσωπευτικό δείγμα.

Αντίθετα, τα Πρότυπα με τις εισαγωγικές εξετάσεις - και εδώ ακούμε και για προσωπική συνέντευξη - είναι προφανές ότι προϋποθέτουν προετοιμασία και κοινωνικές δεξιότητες που, δυστυχώς, τα παιδιά τα πιο ευάλωτα και τα πιο κοινωνικά ευαίσθητα - για να χρησιμοποιήσω αυτό τον όρο - οπωσδήποτε υπολείπονται και θα έχουν πάρα πολύ μεγάλη δυσκολία.

Εν πάση περιπτώσει, νομίζω πρέπει να απαντηθεί και με έναν πολύ σαφή τρόπο να μας απαντήσει η ΟΛΜΕ για την υλοποίηση των Πρότυπων, ποιες ήταν οι επιπτώσεις της στα σχολεία της γειτονιάς - αν έχουν εικόνα - και ποιες ήταν οι επιπτώσεις στους εκπαιδευτικούς που μένουν πίσω, δηλαδή, σε αυτούς που λέτε εδώ όλοι «να μη χάσουν τις οργανικές τους θέσεις». Πού θα πάνε αυτοί οι εκπαιδευτικοί; Ποιο είναι το πλαίσιο και πώς αυτό θα επιλυθεί; Ποια είναι η εμπειρία σας από την υλοποίηση στα Πρότυπα;

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τζούφη.

Το λόγο έχει ο κ. Τσιρώνης. Είναι Ειδικός Αγορητής από το Δημοκρατικό Πατριωτικό Κίνημα «Νίκη».

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»»):** Ευχαριστώ πολύ, κ. Πρόεδρε.

Να ευχαριστήσω κι εγώ με τη σειρά μου όλους τους φορείς που ήταν σήμερα εδώ - δυστυχώς, δεν ήταν στη διαβούλευση, αφού δεν κλήθηκαν - και να ευχαριστήσω αφού καλύφθηκα στο 99% των ερωτήσεων από τους ικανούς Ειδικούς Αγορητές και συναδέλφους.

Οπότε θα πάω σε ένα ερώτημα, ίσως για να καταλάβουμε και εμείς ως νέο Κόμμα, αλλά και ο κόσμος που ακούει προς τα έξω, πώς γίνεται αυτή η δωρεά και θα ήθελα να ρωτήσω τον Πρόεδρο του Κοινωφελούς Ιδρύματος, τον κ. Παπαδημητρίου, αφού σας ευχαριστήσω και εκφράζω την ευγνωμοσύνη μου και το θαυμασμό για τις πολύ μεγάλες δωρεές σε πολλούς τομείς και, κυρίως, της Υγείας που έχετε κάνει ως Κοινωφελές Ίδρυμα.

Θα ήθελα να μας ξεκαθαρίσετε, αν τα παρακάτω θέματα, στα οποία θα αναφερθώ, είναι δικές σας απαιτήσεις, προκειμένου να προβείτε σε αυτήν την δωρεά ή έρχονται ως αναγκαίες από το Υπουργείο Παιδείας. Δηλαδή, η δημιουργία Διοικούσας Επιτροπής - που μάλιστα υπερβαίνει και τη νομοθεσία - είναι δικό σας αίτημα ή είναι του Υπουργείου;

Χάρηκα, γιατί άκουσα ότι «δεν έχετε σκοπό να παρέμβετε στα προγράμματα σπουδών και στο αναλυτικό πρόγραμμα». Αν, όμως, δεν έχετε αυτή την πρόθεση, γιατί υπάρχει η δυνατότητα μέσα στη σύμβαση; Εδώ είναι και προς την Υπουργό που δε θα απαντήσει, βεβαίως, τώρα: Εάν δεν έχετε αυτή την απαίτηση, να μην υπάρχει σύμβαση.

Επίσης, η πιθανή ποσόστωση ή η μοριοδότηση των μαθητών, ώστε να είναι, πραγματικά, ενίσχυση της τοπικής κοινωνίας και όχι παιδιά που θα έρθουν από άλλες γειτονιές και θα αναγκαστούν, αυτά που έχουν πραγματικό πρόβλημα και οικονομικό σε αυτές τις περιοχές, να μεταναστεύσουν άλλο με όλα τα προβλήματα που είπαν και οι φορείς.

Εν τέλει, μια γενικότερη: Ως Ίδρυμα προσέρχεστε προς το Υπουργείο ρωτώντας τις ανάγκες του, για να προβείτε σε μια δωρεά ή έρχεστε με ένα πλαίσιο για συγκεκριμένη δωρεά, με συγκεκριμένες προτάσεις προς το Υπουργείο;

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Τσιρώνη.

Παρακαλώ, έχει το λόγο ο κ. Καραναστάσης από την Πλεύση Ελευθερίας.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας–ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε.

Καλημέρα σε όλες και όλους.

Δεν έχουμε ερωτήσεις αυτή τη στιγμή προς τους φορείς. Ήταν σαφείς οι θέσεις τους, τις επεξεργαζόμαστε και τους ευχαριστώ πολύ για την παρουσία τους. Θα τα πούμε στη συνέχεια των συζητήσεων του με το Υπουργείο.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Καραναστάση.

Ο κ. Ιωάννης Κόντης, Ειδικός Αγορητής από τους «Σπαρτιάτες», έχει το λόγο.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κ. Πρόεδρε.

Να ευχαριστήσω κι εγώ τους φορείς που είπαν ο καθένας την άποψή του και βοήθησαν να βγάλουμε ένα συμπέρασμα.

Βασικά, δεν έχω να κάνω ερωτήσεις στους 2 βασικούς ενδιαφερόμενους, οι οποίοι είναι η Ένωση Λειτουργών Μέσης Εκπαίδευσης και η Ένωση Γονέων, οι οποίοι είναι και αυτοί οι ίδιοι που έχουν ενδιαφέρον, να δουν κάθε λεπτομέρεια του νομοσχεδίου της σύμβασης αυτής.

Εγώ, συμφωνώ, απόλυτα, με τα περισσότερα θέματα που είπαν, ειδικά η ΟΛΜΕ - η Ένωση Μέσης Εκπαίδευσης. Υπάρχουν πολλά θέματα με αυτούς τους ανθρώπους, τους καθηγητές, οι οποίοι έχουν οργανικές θέσεις πολυετίας, μέρη τα οποία είναι δύσκολα, έχουν φτιάξει τη ζωή τους εκεί, θα υπάρξει θέμα για αυτούς. Έχουν γνωριστεί με τις τοπικές κοινωνίες, με τους μαθητές και μιλάμε για περιοχές ευαίσθητες, όπως είναι το Μενίδι, οι Αχαρνές, το πέραμα και άλλες, όχι μόνο το Κέντρο της Αθήνας. Όπως, επίσης, και για τις ανησυχίες των γονέων, γιατί όλοι γονείς είμαστε και βλέπουμε ότι υπάρχουν μεγάλες διαφορές ανάμεσα στα Δημόσια και τα Ιδιωτικά Σχολεία σήμερα και δε θέλουμε να αυξηθούν αυτές οι διαφορές επενδύσεις σε άλλα Δημόσια Σχολεία, στα οποία θα φτιάξουμε κάτι καλύτερο από τα ήδη υπάρχοντα, αντί να φροντίσουμε να καλυτερεύσουμε όλα τα Δημόσια Σχολεία, την εκπαίδευσή μας.

Εγώ, προσωπικά, θα απευθύνω κάποιες ερωτήσεις στον Πρόεδρο του Ιδρύματος, τον κ. Παπαδημητρίου, και να πω ότι σέβομαι προσωπικά και το βαρύ όνομα του ιδρυτή του Ιδρύματος και όσα έχει κάνει κατά καιρούς. Θέλω, όμως, να πω ότι υπάρχει προτεραιότητα για άλλα θέματα στην Ελλάδα. Γνωρίζουμε ότι έχουμε ένα 10% ΑμεΑ στην Ελλάδα και έχουμε θέμα με την εκπαίδευση, ειδικά, των παιδιών με αυτισμό. Στη Θεσσαλονίκη π.χ. το σχολείο που υπήρχε με αυτισμό στην Τούμπα διαλύθηκε κι έχουν μοιράσει τα παιδιά στην κανονική Εκπαίδευση, με αποτέλεσμα να υπάρχει μεγάλο πρόβλημα.

Θέλω να ρωτήσω, γιατί δε στρεφόμαστε, αρχικά, στην εκπαίδευση αυτών των παιδιών; Να ξέρετε ότι ο αυτισμός είναι δίπλα μας, στα σπίτια μας. Στους περισσότερους ανθρώπους, πλέον, υπάρχει ένα παιδί με αυτισμό, καλώς ή κακώς, έτσι όπως έχει γίνει η σημερινή εποχή, όπως έχουν διαμορφωθεί οι ανάγκες και ό,τι έχει γίνει δίπλα μας.

Δε θα έπρεπε να δώσουμε μια προτεραιότητα σε αυτούς και στα ΕΠΑΛ, κ. Πρόεδρε, τα οποία υποτίθεται ότι θα βγάλουν ανθρώπους που θα βγουν στην παραγωγή με τεχνικές γνώσεις; Είναι υποβαθμισμένα τα ΕΠΑΛ σήμερα, υποστελεχωμένα και έχουν έλλειψη οργάνων. Πιστεύουμε ότι αυτά είναι πολύ σημαντικά να τα βλέπαμε πρώτα, από το να τρέξουμε να φτιάξουμε τα 22 Ωνάσεια Πρότυπα, στα οποία δε γνωρίζουμε πώς θα διαμορφωθεί το πρόγραμμα, γιατί μας είπατε, κ. Πρόεδρε, ότι θα παραμείνουν οι υπάρχοντες μαθητές, αλλά εάν έχετε κάνει έρευνα εκεί, σίγουρα, θα βγάλατε άποψη ότι το πρόγραμμα το οποίο θα θέλατε, να επιβάλλετε εκεί - είμαι σίγουρος για αυτό - είναι τελείως ανώτερο και υψηλότερο από το μέσο πρόγραμμα που διδάσκεται, κακά τα ψέματα, στα Δημόσια Σχολεία.

Εμένα ο γιος μου πηγαίνει στο Ανατόλια στη Θεσσαλονίκη - είναι και υπότροφος - και ξέρω ότι είναι μεγάλη η διαφορά που υπάρχει με τα Δημόσια Σχολεία κι εγώ θα ήθελα να δω τα Δημόσια Σχολεία να είναι «Ανατόλια». Γιατί θα πρέπει να υπάρχουν και να αυξήσουμε αυτές τις διαφορές;

Επίσης, θέλω να πιστεύω ότι θα παραμείνουν αυτοί οι μαθητές. Θα έχουν τη δυνατότητα, όμως, να ακολουθήσουν το πρόγραμμα που, αυτομάτως, θα γίνει πιο δύσκολο; Εάν δε συμβεί αυτό, τι θα γίνει; Θα τους διώχνουμε από εκεί και θα τρέχουν μεσούσης της σχολικής χρονιάς ή την επόμενη χρονιά να βρουν άλλα σχολεία; Είναι ένα θέμα πολύ σοβαρό, γιατί είπαμε πως ξεκινάμε με την προϋπόθεση ότι θα παραμείνουν εκεί.

Να ρωτήσω, επίσης, εάν όταν τελειώσει αυτή η περίοδος, η δωδεκαετής, και που μπορεί να γίνει κι άλλα 4 χρόνια χρηματοδότησης, πού θα βρεθούν οι πόροι, για να καλύπτονται οι ανάγκες από τα έξοδα που θα υπάρχουν και πώς εξασφαλίζουμε ότι οι εκπαιδευτικές καινοτομίες θα ανταποκρίνονται στις ανάγκες της Ελληνικής Κοινωνίας εκείνη την εποχή και δε θα επηρεαστούν από εξωτερικές πιέσεις;

Θέλω, επίσης, να ρωτήσω το Δήμαρχο Ευόσμου, ο οποίος είναι Δήμαρχος σε μια πολύ ευαίσθητη περιοχή και είναι η καρδιά της Θεσσαλονίκης σε αυτές τις περιοχές, δυστυχώς, υποβαθμισμένες, αλλά είναι η καρδιά της Θεσσαλονίκης: Ποιος θα είναι ο ρόλος του Δήμου στη διαχείριση και υποστήριξη των ΔΗΜΩΣ, τελικά; Έχετε διασφαλίσει ότι η επαρκής χρηματοδότηση για τα πάγια έξοδα θα υφίσταται; Ποια μέτρα πιστεύετε ότι θα υπάρξουν, ώστε να εξασφαλίσουμε ότι η επιλογή σχολικών ομάδων για την ένταξη στα ΔΗΜΩΣ δε θα οδηγεί σε άνιση μεταχείριση των μαθητών άλλων περιοχών ή της περιοχής;

Στην ΚΕΔΕ έχουν μια παρεμφερή ερώτηση: Εάν υπάρχει ανησυχία για την οικονομική επιβάρυνση των τοπικών αρχών και πώς θα διασφαλιστεί ότι οι Δήμοι δε θα επωμιστούν δυσανάλογα βάρη σε βάρος άλλων Δημοτικών Υπηρεσιών, όπως Κοινωνική Πρόνοια.

Στο Ινστιτούτο Εκπαιδευτικής Πολιτικής ποια είναι η εκτίμηση για τις εκπαιδευτικές καινοτομίες που προβλέπονται στα Δημόσια; Αν συμβαδίζουν με τις ανάγκες του Εθνικού μας Εκπαιδευτικού Συστήματος. Πώς κρίνει την εισαγωγή εξετάσεων για την επιλογή μαθητών; Εάν υπονομεύει την Αρχή της Ισότητας Ευκαιριών.

Αυτά έχω να ρωτήσω και σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Κόντη.

Τον λόγο έχει ο κύριος Λοβέρδος.

**ΙΩΑΝΝΗΣ ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας):** Ευχαριστώ πολύ κύριε Πρόεδρε. Συγνώμη προηγουμένως ήμουνα στην Ολομέλεια της Βουλής γιατί σήμερα είναι η Επέτειος από το Ολοκαύτωμα των Εβραίων και υπάρχει επετειακή αναφορά σε αυτό το μεγάλο έγκλημα, το έγκλημα κατά της ανθρωπότητας, το οποίο όλοι μας πρέπει να καταδικάσουμε με κάθε ευκαιρία, πόσο μάλλον σήμερα, όπου σαν σήμερα πριν από ογδόντα χρόνια απελευθερώθηκε το στρατόπεδο του Άουσβιτς που είναι η επιτομή της κόλασης επί της γης. Επειδή, λοιπόν, έπρεπε να πάω στην Ολομέλεια δεν άκουσα όλες τις Εισηγήσεις των φορέων, παρόλα αυτά από αυτά που συγκράτησα θα ήθελα κατ’ αρχάς να θέσω ένα ερώτημα προς την εκπρόσωπο της ΟΛΜΕ και την εκπρόσωπο της Ανώτατης Συνομοσπονδίας Γονέων και Κηδεμόνων, επειδή τάχθηκαν απολύτως, πλήρως χωρίς κανέναν ενδοιασμό κατά των Ωνάσειων Σχολείων, αν κατάλαβα καλά από την Εισήγηση τους, εάν είναι κατά της δωρεάς που κάνει το Ίδρυμα Ωνάση και αν θέλουν να σταματήσει, να μην γίνει; Αυτό θέλουν, να μη γίνει η δωρεά του Ιδρύματος Ωνάση;

Το δεύτερο που ήθελα να ρωτήσω είναι τον εκπρόσωπο του Ινστιτούτου Εκπαιδευτικής Πολιτικής και τον Πρόεδρο της Διοικούσας Επιτροπής των Πρότυπων και Πειραματικών Σχολείων, οι οποίοι έχουν και τη μεγαλύτερη εμπειρία σε ότι αφορά αυτά τα σχολεία που και αυτά τελευταίο καιρό έχουν αρχίσει να επαναλειτουργούν και αυτά έχουν ένα ιδιαίτερο ενδιαφέρον, διότι συσχετίζεται σε μεγάλο βαθμό η λειτουργία αυτών των σχολείων με τη λειτουργία των Ωνάσειων Σχολείων. Θα ήθελα να τους ρωτήσω, ποια κατά τη γνώμη τους θα είναι οι διαφορές - πέραν της χρηματοδότησης που θα προέλθει και αυτό δεν αφορά το κατ’ εξοχήν εκπαιδευτικό έργο αφορά τη χρηματοδότηση του Ιδρύματος Ωνάση για την αναβάθμιση των σχολείων αυτών - στο κυρίως εκπαιδευτικό έργο, κατά τη γνώμη τους, μεταξύ των Προτύπων, των Πειραματικών και των Δημοσίων Ωνάσειων Σχολείων;

 Το δεύτερο ερώτημα, επειδή ακούστηκε, μου έκανε εντύπωση και θα ήθελα να ρωτήσω και τους δύο αξιότιμους κυρίους που είναι εκπαιδευτικοί και οι ίδιοι και με μεγάλη εμπειρία, το πώς θα λειτουργήσουν τα σχολεία αυτά σε σχέση με τα υπόλοιπα σχολεία της Περιφέρειας του ίδιου δήμου ή τα γειτονικά σχολεία; Γιατί ακούστηκε και εδώ νομίζω από την Αντιπρόεδρος της ΟΛΜΕ ότι θα υποβαθμιστεί τα υπόλοιπα σχολεία λόγω της λειτουργίας των Ωνάσειων Σχολείων; Υποβαθμίστηκαν τα άλλα σχολεία της γειτονιάς ή του δήμου που λειτουργούν Πρότυπα ή Πειραματικά Σχολεία; Αυτό είναι ένα ερώτημα που θα ήθελα να το θέσω στον Πρόεδρο του Ινστιτούτου Εκπαιδευτικής Πολιτικής και τον Πρόεδρο της Διοικούσας Επιτροπής των Πειραματικών και Πρότυπων σχολείων, διότι η εντύπωση που έχω εγώ και μπορεί να πέφτω έξω φυσικά δεν είμαι παντογνώστης, είναι ότι όπου λειτουργούν Πρότυπα και Πειραματικά Σχολεία η κατάσταση γίνεται καλύτερη και για τα υπόλοιπα σχολεία, γιατί σκοπός αυτής της κυβέρνησης και σκοπός όλων μας εδώ τουλάχιστον από την Κοινοβουλευτική Ομάδα της Νέας Δημοκρατίας είναι τα Πρότυπα και Πειραματικά Σχολεία να είναι το πρότυπο πάνω στο οποίο θα στηριχθεί για να αναπτυχθεί έτι περαιτέρω το δημόσιο σχολείο, γιατί εμείς πιστεύουμε βαθιά στη δημόσια εκπαίδευση και θέλουμε ένα δυνατό δημόσιο σχολείο που να μπορεί να προσφέρει ίσες δυνατότητες μάθησης και ευκαιρίες σε όλους τους Έλληνες πολίτες και φυσικά σε όλα τα παιδιά μας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Λοβέρδο. Τον λόγο έχουν τα μέλη της Επιτροπής.

Τον λόγο έχει ο κύριος Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε. Εν πολλοίς με κάλυψε ο Εισηγητής της Νέας Δημοκρατίας, ο συνάδελφος κύριος Λοβέρδος.

Απευθύνομαι στην εκπρόσωπο της ΟΛΜΕ και στην Συνομοσπονδία των Γονέων και Κηδεμόνων, εάν συνεισέφεραν Ιδρύματα εκπαιδευτικού χαρακτήρα, δηλαδή που αφορά βέβαια κατ’ εξοχήν την παιδεία, δηλαδή έχουμε Σχολεία, Ιδρύματα του Δωρητή Παπαγεωργίου Μουσικό Σχολείο Κοζάνης, Γυμνάσιο Λύκειο στην Κοζάνη που δεν υπήρχε, το Μπενάκιο προσχολική αγωγή οικογένεια, το Μαράσλειο Διδασκαλείο, το Αβερώφειο, το Ζάννειο, το Ιωνίδειο, αυτά τα Ιδρύματα συνεισέφεραν στην παιδεία, στην αναβάθμιση της, είχαν μία αξία σε αυτό, το οποίο συζητούμε σήμερα; Άρα δεν θα συνεισφέρει αυτό που, αν θέλετε, προσπαθούμε να θεσμοθετήσουμε ως Ελληνική Βουλή, γιατί τα προηγούμενα ιδρύματα που ανέφερα κατά καιρούς διάφορους είχαν ιδρυθεί και για μένα έχουν συνεισφέρει τα μέγιστα. Προς δε η παρουσία μας σήμερα εδώ και η παρουσία σας έχει να κάνει με τις προτάσεις και παρατηρήσεις που έχουν κατατεθεί και πάντα ένα μέρος από αυτών θετικά εννοώ καταλήγουν να γίνουν προσθήκες εννοώ στο συζητούμενο νομοσχέδιο και πιστεύω ότι έτσι θα γίνει και τώρα γιατί υπήρξαν πράγματι θετικές απόψεις, προτάσεις, παρατηρήσεις, αλλά θα ήθελα να πω αν και το συγκεκριμένο Ίδρυμα που συνεισφέρει στην αναβάθμιση για εμένα της παιδείας, δεν θα είναι θετικό για διάφορες τοποθεσίες ή χώρους που θα γίνει στην χώρα μας; Μακάρι να γινόταν και στη Δράμα από όπου προέρχομαι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Κυριαζίδη.

Τον λόγο έχει ο κύριος Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ πολύ κύριε Πρόεδρε. Κατ’ αρχάς ευχαριστούμε τους εκπροσώπους όλων των φορέων που βρίσκονται σήμερα στην Επιτροπή μας και μας βοηθούν να διαμορφώσουμε την άποψη και τη θέση μας. Ξεκινώ λέγοντας ότι στα Πρότυπα Σχολεία μπορούν να φοιτούν παιδιά με εξετάσεις από οποιαδήποτε περιοχή της περιφέρειας. Είναι ένα ιδιαίτερα ανταγωνιστικό και απαιτητικό σύστημα εισαγωγής και σύμφωνα με το υπουργείο τα σχολεία που θα μετατραπούν σε Πρότυπα θα είναι σε ευάλωτες και υποβαθμισμένες περιοχές. Το Υπουργείο, επίσης, ισχυρίζεται ότι στόχος είναι να παρασχεθούν ίσες ευκαιρίες. Είναι όμως έτσι; Είναι προφανές ότι αν παρέχεις φαινομενικά ίσες ευκαιρίες σε αυτούς που είναι άνισοι και δεν έχουν το υπόβαθρο ούτε τις ίδιες δυνατότητες, ουσιαστικά τι κάνεις; Ουσιαστικά διατηρείς τις ανισότητες.

Το βασικό ερώτημα, λοιπόν, είναι αν πράγματι θα φοιτήσουν τα παιδιά αυτών των ευάλωτων περιοχών, αυτών των γειτονιών στα συγκεκριμένα σχολεία. Ποια από αυτά τα παιδιά θα μπορέσουν να κάνουν φροντιστήρια και να περάσουν τις εξετάσεις ώστε να φοιτήσουν σε αυτά τα σχολεία; Προφανώς η μεγάλη πλειοψηφία δεν θα τα καταφέρει, άρα πολλά παιδιά από αυτά που θα πήγαιναν στα συγκεκριμένα σχολεία πριν μετατραπούν σε πρότυπα θα αναγκαστούν να πάνε σε άλλα δημόσια σχολεία. Και δεν αφορά μόνο τα παιδιά που φοιτούν σήμερα, αλλά και τα παιδιά που θα φοιτήσουν τα επόμενα χρόνια και αποκλείονται λόγω της μετατροπής τους σε Πρότυπα και την εφαρμογή των εξετάσεων που αποκλείουν. Θα φεύγουν, λοιπόν, τα παιδιά αυτά από τις γειτονιές τους και οι οικογένειες τους θα επιβαρύνονται με αποστάσεις και περαιτέρω έξοδα.

Επίσης ένα βασικό θέμα είναι τι θα γίνει με τα άλλα δημόσια σχολεία της περιοχής που θα αντιμετωπίσουν προβλήματα και θα επιβαρυνθούν. Αναγκαστικά θα αυξηθεί ο αριθμός των μαθητών ανά αίθουσα και αντικειμενικά θα υποβαθμιστούν αυτά τα σχολεία τα όμορα, τα γειτονικά. Συνεπώς το ερώτημα προς την κυβέρνηση βασικά και στον κύριο Παπαδημητρίου είναι αν υπάρχει πρόθεση να διασφαλιστούν με κάποιο τρόπο ότι τα παιδιά της γειτονιάς αυτής θα μπορέσουν να περάσουν τις εξετάσεις και θα συνεχίσουν να πηγαίνουν σε αυτά τα σχολεία και δεν θα αναγκαστούν να πάνε σε άλλα σχολεία που δεν είναι της γειτονιάς τους και είναι μακρινά. Επίσης, θα ήθελα να ρωτήσω αν σκοπεύετε να στηρίξετε με κάποιον τρόπο τα άλλα σχολεία της περιοχής ώστε να αναβαθμιστούν συνολικά; Το ίδιο ισχύει και για τους εκπαιδευτικούς; Αυτοί που υπηρετούν σήμερα με οργανικές θέσεις στα συγκεκριμένα σχολεία θα μετακινηθούν και αν ναι πού θα πάνε; Υπάρχει δυνατότητα επιμόρφωσης, πιστοποίησης, τέθηκαν τα ζητήματα της πιστοποίησης των καθηγητών αυτών, ώστε να παραμείνουν στα σχολεία που υπηρετούν σήμερα. Αυτά προς το παρόν.

 Ευχαριστώ, κύριε Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Αμυράς Γεώργιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Πρόεδρε, μετά την δωδεκαετία, τι προβλέπεται; Δηλαδή, το Ίδρυμα τι άποψη έχει; Θέλω να τονίσω εδώ, ότι κεφαλαιώδη συμβολή στο θέμα υγείας του Ωνασείου Καρδιοχειρουργικού Κέντρου, αλλά όταν έγινε το καταστατικό, νομίζω αν δεν κάνω λάθος, δεν υπήρχε χρονικός ορίζοντας. Μετά τα 12 χρόνια, προβλέπει το Ίδρυμα συνέχιση και επέκταση της χρηματοδότησης;

Ευχαριστώ.

Καταρχήν, έχουμε τρεις κατηγορίες βασικά ερωτήσεων, είναι προς το Ίδρυμα, προς τους φορείς και προς το Υπουργείο.

Το λόγο έχει ο κ. Παπαδημητρίου.

**ΑΝΤΩΝΗΣ ΠΑΠΑΔΗΜΗΤΡΙΟΥ (Πρόεδρος του Ιδρύματος Ωνάση):** Ευχαριστώ πολύ, κύριε Πρόεδρε.Καταρχήν, να ευχαριστήσω πάρα πολύ τους ομιλητές και ερωτώντες, νομίζω ότι υπήρξαν πολλές γόνιμες επισημάνσεις και είμαι έτοιμος να απαντήσω σε αυτές. Πολύ γρήγορα, καταρχήν, τι θα γίνει μετά τα 12 χρόνια, είναι η τελευταία ερώτηση, κύριε Πρόεδρε και είναι και ερώτηση και άλλων, εμείς δεν είμαστε Ίδρυμα το οποίο εγκαταλείπει αυτό το οποίο κάνει, όλα τα προγράμματά μας τα συνεχίζουμε στο διηνεκές. Βέβαια, όπως είπε και ο Γούντι Άλεν, η αιωνιότητα είναι κάτι πάρα πολύ μακρύ, ειδικά προς το τέλος. Εμείς έχουμε δεσμευτεί τώρα για 12 χρόνια. Στο Ωνάσειο Νοσοκομείο, δεν έχουμε καμία απολύτως δέσμευση, για ένα χρόνο, αλλά είμαστε εκεί 30 χρόνια και τις υποτροφίες τις κάνουμε τώρα 45 χρόνια. Δεν εγκαταλείπουμε τα προγράμματά μας και ειδικά κάτι τόσο σημαντικό.

Μια πολύ γρήγορη επισήμανση για όσους ρώτησαν, δεν απαλλάσσεται το Ίδρυμα Ωνάση από κανένα φόρο με βάση τη Σύμβαση, απαλλάσσεται η δωρεά από τον ΦΠΑ και αυτό είναι νόμος που ήδη υπάρχει, είναι ο νόμος που υπάρχει εδώ και 10 χρόνια, η δωρεά απαλλάσσεται, το Ίδρυμα Ωνάση δεν απαλλάσσεται από κανέναν φόρο, πληρώνει ότι φόρους πλήρωνε και πριν και θα συνεχίσει να τους πληρώνει. Άρα, υπάρχει εκεί μια επισήμανση.

Στο ωράριο εργασίας των καθηγητών, είμαστε οι πρώτοι οι οποίοι θέλουμε να τηρείτε το ωράριο εργασίας των καθηγητών, σεβόμαστε το μόχθο των καθηγητών, πέρα από κάθε άλλο. Ο κ. Μπιμπίλας ήταν εδώ, πριν από λίγο έφυγε, ξέρει, όμως, τι κάνουμε εμείς για τους ανθρώπους του θεάματος και ακροάματος, πόσο τους έχουμε στηρίξει, πόσο τηρούμε τα όρια εργασίας, πόσο πληρώνουμε κανονικά αυτά τα οποία δυστυχώς πολλοί άλλοι δεν κάνουν.

Δεν αυξάνεται ο απόλυτος αριθμός των μαθητών με τα Ωνάσεια, ανακατατάσσονται οι μαθητές μόνο στη πρώτη τάξη του Γυμνασίου και στη πρώτη τάξη του Λυκείου. Το είπα πολλές φορές και ελπίζω να είναι αποδεκτό ότι είναι έτσι, οι μαθητές που παραμένουν, που είναι τώρα, που φοιτούν, παραμένουν στο σχολείο, δεν θα πάνε σε άλλο σχολείο να το επιβαρύνουν, ξέρουμε τα προβλήματα, οι μαθητές, όμως, της έκτης Δημοτικού, όταν, λοιπόν, η πρώτη γυμνασίου θα πάει στη δεύτερη, ανοίγουν 100 θέσεις στη πρώτη, και άρα αυτοί θα πάνε από το Δημοτικό.

Υπήρξε όμως μια σωστή επισήμανση, πως μπορούμε να εξασφαλίσουμε και αυτό είναι και μια παρατήρηση και της κυρίας Τσαπανίδου, τι θα γίνει με τα παιδιά αυτά που ήδη υπηρετούν και τα οποία ίσως έχουν κάποιες δυσκολίες. Προβλέπουμε στους ομίλους μας, ότι θα υπάρχουν όμιλοι ενισχυτικής διδασκαλίας. Το πρόβλημα είναι υπαρκτό, δεν μπορούν να περιμένουν τα παιδάκια αυτά, ξαφνικά να τα κάνουμε Πρότυπα και να περιμένουν να ανταποκριθούν. Είχατε δίκιο, πρέπει αυτά τα παιδιά και ήδη το προβλέπει η Συμφωνία, ότι οι όμιλοι θα κάνουν και ενισχυτική διδασκαλία και στις πανελλήνιες προετοιμασία πανελληνίων. Εμείς είμαστε ανοιχτοί, κυρία Τσαπανίδου, ανοιχτοί σε βελτιώσεις. Υπάρχουν περιθώρια βελτιώσεων, είμαστε ανοιχτοί, θέλουμε τα σχολεία αυτά να ανοίξουν στην κοινωνία.

Καταρχήν, να απολογηθώ, γιατί εγώ δεν υποκαθιστώ το Υπουργείο Παιδείας, είναι η κυρία Μακρή εδώ πέρα, θα έρθει και ο κ. Πιερρακάκης, δεν μπορώ να δεσμευτώ για το Υπουργείο Παιδείας, μπορώ να δεσμευτώ, όμως, για τον εαυτό μου και κυρίως για την οικονομική διαχείριση της Δωρεάς και στο βαθμό που συμμετέχουμε στη Διοικούσα Επιτροπή, πράγμα το οποίο εξηγεί και γιατί θέλουμε να είμαστε Διοικούσα Επιτροπή, στο βαθμό που συμμετέχουμε να επηρεάσουμε προς αυτή την κατεύθυνση, μπορώ, λοιπόν, ενώπιών σας στην Επιτροπή και στη Βουλή, να δεσμευτώ για τα εξής, πρώτα πρώτα θέλουμε το μεγαλύτερο δυνατό ποσοστό των εισαγομένων να είναι από το συγκεκριμένο δημοτικό διαμέρισμα, το είπα και στην πρωτολογία μου. Πώς θα γίνει αυτό; Δεν μπορώ να σας απαντήσω αυτή τη στιγμή και δεν είναι και έργο μου να σας απαντήσω, είναι έργο του Ινστιτούτου Εκπαιδευτικής Πολιτικής, της Διοικούσας Επιτροπής, της αρμόδιας Διεύθυνσης του Υπουργείου, του Γενικού Γραμματέα, της Υφυπουργού και του Υπουργού. Εμείς θα επηρεάσουμε όσο μας πέφτει λόγος και πιστεύω, ότι κάπως μας πέφτει, να επηρεάσουμε προς αυτή την κατεύθυνση, μπορώ να σας διαβεβαιώσω.

Το κόστος προετοιμασίας είναι πολύ σοβαρό και είναι σωστό, είναι περίπου 4.000 που έχουμε πει, για να προετοιμαστούν τα παιδιά της πέμπτης και έκτης Δημοτικού για να πάνε στα Πρότυπα. Είναι δυσβάσταχτο αυτό το κόστος, ειδικά για τις περιοχές που μας ενδιαφέρουν. Καταρχήν, θέλουμε, δηλαδή, όσο μας πέφτει λόγος, να ελαφρυνθούν τα θέματα, ούτως ώστε ρεαλιστικά τα παιδιά να μπορούν να μπουν. Παρόλα αυτά, όμως, κάνατε μία πολύ σωστή σκέψη, την οποία θα έπρεπε να την είχαμε κάνει εμείς πιο πριν, που είναι η δωρεάν ψηφιακή προετοιμασία, ένα δωρεάν φροντιστήριο κατά κάποιο τρόπο. Το τι ακριβώς θα κάνει το φροντιστήριο αυτό, πάλι είναι κάτι το οποίο πρέπει να συζητηθεί και είμαι ανοικτός σε επόμενες μέρες και εβδομάδες να το ζητήσουμε. Άρα, μπορώ να δεσμευτώ, γιατί αυτό αφορά οικονομική διαχείριση δική μας, είναι ότι θα παρασχεθεί και νομίζω δεν θα έχει αντίρρηση και το Υπουργείο, να παρασχεθεί δωρεάν ψηφιακή προετοιμασία στα παιδάκια της έκτης Δημοτικού της ευρύτερης περιοχής, να μπορούν να έχουν ίσες ευκαιρίες να μπουν στο σχολείο.

Οι καθηγητές, αν θα χάσουν τις οργανικές τους θέσεις, προφανώς δεν είναι θέμα που εμπίπτει της αρμοδιότητας του Ιδρύματός μας, όμως, η βούλησή μας και επιθυμία μας είναι να παραμείνουν στις θέσεις τους και εφόσον παραμένουν στις θέσεις τους, που πιστεύω αυτή είναι και η πρόθεση του Υπουργείου, θα τους βοηθήσουμε, εννοείται ότι πρέπει να τους βοηθήσουμε. Όταν πήγα σε ένα γυμνάσιο, δεν θα πω τώρα, πήγα σε ένα γυμνάσιο και ήταν μία υποδιευθύντρια η οποία είναι Θεολόγος και έχει τρία παιδιά και μου λέει, εγώ τι να κάνω, δεν μπορώ εδώ πέρα. Δεν μπόρεσα. Θέλει μια βοήθεια αυτή η γυναίκα, είναι πολύ καλή δασκάλα μου είπε η διευθύντριά της και θέλουν να την κρατήσουν. Εννοείται ότι πρέπει να μείνει και αυτήν έχει. Ας πάρει, όμως, ένα πιστοποιητικό ψηφιακής κατάρτισης του δευτέρου επιπέδου, δεν είναι δύσκολο. Είμαστε και εμείς εδώ, με τους συνεργάτες να κάνουμε μια προεργασία, γιατί η σκέψη τώρα που προκύπτει είναι να τους βοηθήσουμε να το πάρουν αυτό το πιστοποιητικό, δεν είναι και κάτι τεράστιο, δηλαδή, τα λίγα που χρειάζεται να κάνουν και να κάνουν και λίγα αγγλικά. Έχουν δύο χρόνια, τρία χρόνια, δεν ξέρω πόσο καιρό, να κάνουν αυτήν την πρόσθετη. Εμείς είμαστε εδώ να τους βοηθήσουμε και όχι μόνο σε αυτό, θα βοηθήσουμε και είναι στο πρόγραμμά μας, να τους στηρίξουμε ευρύτερα, με επιμόρφωση και σε άλλα πράγματα που μπορεί να χρειαστούν. Ποια και πόσα, θα είναι αντικείμενο διαβούλευσης και επεξεργασίας.

Είπατε, κυρία Τσαπανίδου, για τα υπόλοιπα σχολεία, νομίζω το έχουν πει και οι περισσότεροι Αγορητές των άλλων κομμάτων και είπα τι θα γίνει με τα υπόλοιπα σχολεία, η πρόταση αυτή να αναβαθμιστούν είναι και αυτή σωστή, να αναβαθμιστούν και τα υπόλοιπα σχολεία. Βέβαια, δεν μπορούμε να σώσουμε όλη την Ελλάδα, είναι 16.000 σχολεία, θα είναι πρακτικά αδύνατο να βρεθούν αυτά τα χρήματα, να το πω έτσι, όμως, έχει νόημα μια προσπάθεια, να γίνει μια μελέτη, πρέπει αυτό να μελετηθεί εναλλακτικά. Και πάλι, επαναλαμβάνω, είναι ένα θέμα που μπορούμε να το συζητήσουμε με το Υπουργείο, τον Γενικό Γραμματέα, τις αρμόδιες διευθύνσεις και εννοείται και με τους φορείς και με τα κόμματα, πώς μπορούμε να βοηθήσουμε τα άλλα σχολεία της γειτονιάς, γιατί δεν θα είναι σωστό το ένα σχολείο να είναι σούπερ και το άλλο σχολείο να είναι στο χάλι του το μαύρο.

Ένα άλλο πράγμα το οποίο ήταν στις προθέσεις μας, αλλά πολύ ορθά του επισημαίνεται, είναι η ειδική αγωγή. Υπάρχει ένα σοβαρότατο πρόβλημα με την ειδική αγωγή. Καταρχήν, διακρίνουμε δύο περιπτώσεις, υπάρχουν τα παιδιά που έχουν κινητικά προβλήματα, και εννοείται στις υποδομές στα σχολεία που θα υιοθετήσουμε θα πρέπει να έχουν άριστη πρόσβαση αυτά τα παιδιά, αυτό είναι για τα παιδιά με κινητικά προβλήματα. Τα παιδιά που έχουν αυτισμό ή έχουν κάποια άλλα κοινωνικά θέματα, είναι στις προθέσεις μας να έχουμε ψυχολόγο και κοινωνικό λειτουργό και να ληφθεί ειδική μέριμνα - το έχουμε συζητήσει και με το σεβαστό Υπουργείο – γι’ αυτά τα παιδιά. Είναι απαραίτητο. Και πρέπει να σας θυμίσω ότι εμείς στο Ίδρυμα είχαμε ένα πρόγραμμα μέχρι τώρα για τα παιδιά με αυτισμό, από το οποίο πέρασαν κάποιες χιλιάδες παιδιά. Αυτό το πρόγραμμα μπορούμε να το συνεχίσουμε τώρα γι’ αυτά τα σχολεία.

Είναι σοβαρό το πρόβλημα. Δεν είμαι της θεωρίας τα παιδιά με αυτισμό πρέπει να τα εγκλείουμε σε Ειδικά Σχολεία. Νομίζω πρέπει να κινητοποιούνται και να εντάσσονται μέσα στην ομάδα τους, εφόσον βέβαια δεν είναι ακραίες περιπτώσεις. Εσείς, εξάλλου, έχετε και ειδικότητα σε αυτό.

Αυτά όλα όμως, προϋποθέτουν και κάποια παρέμβαση στο εκπαιδευτικό έργο. Και κάποιοι μας κατηγορούν ότι παρεμβαίνουμε στο εκπαιδευτικό έργο, κάποιοι άλλοι θέλουν να παρεμβαίνουμε στο εκπαιδευτικό έργο. Αυτό που απαντάω στο ερώτημα, γιατί να έχουμε 4 στα 5 μέλη της Δ.Ε. ΔΗΜΩΣ. Πολύ απλά, πρώτο απ’ όλα, υπάρχει ένα μεγάλο κομμάτι που αφορά την οικονομική διαχείριση. Μιλάμε για μία οικονομική διαχείριση 160 εκατομμύρια. Όποτε έχουμε συνεργασία με το Ελληνικό Δημόσιο και δεν αφορά την παρούσα κυβέρνηση, την προηγούμενη κυβέρνηση ή την επόμενη κυβέρνηση, αλλά όλοι ξέρουμε πώς λειτουργεί το σχολείο.

Όταν γίνεται ένα έργο το οποίο έρχεται με προϋπολογισμό 2,3 εκατομμύρια και δυόμισι χρόνια χρονοδιάγραμμα κι εμείς το κάνουμε σε οκτώ μήνες με 830 χιλιάδες, καταλαβαίνετε ότι έχουμε μια μικρή δυσπιστία. Άρα, το πρώτο που θέλουμε με την παρουσία μας στη Δ.Ε. ΔΗΜΩΣ είναι να εγγυηθούμε τη σωστή, διαφανή, οικονομική διαχείριση.

Και θα είναι διαφανής, απαντάω και σε μια άλλη ομιλήτρια που με ρώτησε προηγουμένως, θα είναι διαφανής η οικονομική διαχείριση. Γιατί θα είναι διαφανής; Γιατί θα γίνεται μέσα από το σχολείο. Θα ξέρει το σχολείο αν βάλαμε πλακάκια των 10.000 ευρώ στα μπάνια. Θα το ξέρουν οι μαθητές, θα το ξέρουν οι δάσκαλοι. Δεν θα γίνουμε ρεζίλι. Άρα, απόλυτη διαφάνεια και απόλυτη απόδοση λογαριασμού θα υπάρχει.

Στο Ωνάσειο Νοσοκομείο κι είναι ένας νόμος που ισχύει εδώ και αρκετά χρόνια τώρα, υπάρχει ακριβώς το ίδιο ποσοστό. Είμαστε τρεις στους επτά. Γιατί είμαστε τρείς στους επτά; Γιατί τι μας λέει ο Σύλλογος των Εργαζομένων; ευτυχώς που είστε εσείς. Είστε οι εγγυητές. Έρχονται σε εμάς οι εργαζόμενοι στο νοσοκομείο για να βρουν το δίκιο τους. Κάτι αντίστοιχο θα κάνουμε κι εδώ. Είμαστε οι εγγυητές της σωστής διαδικασίας.

Για τη μοριοδότηση ενίσχυση της τοπικής κοινωνίας, νομίζω αναφέρθηκα.

Κλείνοντας, εγώ είμαι απόφοιτος της Ιωνιδείου. Πριν πάω στην Ιωνίδειο ήμουν στο 16ο Γυμνάσιο Αμπελοκήπων και ήμουνα ο απουσιολόγος. Έχουν περάσει άπειρα χρόνια από τότε, αλλά ήμουν ο καλύτερος μαθητής, ήμουν ο απουσιολόγος της τάξης. Θυμάμαι τα παιδιά, όπου ακόμα με κάποιους από αυτούς έχω κρατήσει επαφή, ήταν ένα εξαιρετικά άνισο σχολείο. Δηλαδή, εγώ ήμουνα ο πρώτος της τάξης και υπήρχαν από κάτω παιδιά τα οποία προσπαθούσα να βοηθήσω. Ερχόταν να κάτσουν δίπλα μου.

Εμένα με κρατούσαν κάτω αυτοί κι εγώ δεν μπορούσα να βοηθήσω αυτούς. Και ο δάσκαλος ήταν στη μέση και δεν ήξερε ποιον να βοηθήσει. Εμένα που «είχα φτερά» για οποιονδήποτε λόγο ή τον άλλο που είχε ανάγκη. Αυτό όταν πήγα στην Ιωνίδειο καλύφθηκε ξαφνικά. Αυτό που είμαι τώρα, το οφείλω και το χρωστάω σε πολύ μεγάλο βαθμό σε αυτό το σχολείο, το οποίο έκανε κάποιος κύριος Ιωνίδης, ο οποίος ήταν ένας Ωνάσης του τέλους του δέκατου ένατου αιώνα.

Θεωρώ, κ. Πρόεδρε, κυρίες και κύριοι βουλευτές, ότι το έργο που κάνουμε είναι εθνικό και ελπίζουμε να έχουμε υπερκομματική υποστήριξη, όπως έγινε και για το Ωνάσειο Νοσοκομείο και για το Εθνικό Μεταμοσχευτικό Σχέδιο. Και τα δύο προγράμματα τα οποία άλλαξαν το χώρο της υγείας, νομίζω προς το καλύτερο, έκανε υπερκομματική υποστήριξη από τη Βουλή. Ελπίζω κι αυτό να ισχύσει και με το παρόν νομοσχέδιο.

Σας ευχαριστώ

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Πρόεδρε.

Η κυρία Μανουσογεωργάκη από την ΟΛΜΕ έχει το λόγο. Παράκληση να τηρηθεί ο χρόνος. Ο κύριος Πρόεδρος, ως φορέας, έχει απεριόριστο χρόνο, αλλά οι υπόλοιποι μέχρι πέντε λεπτά.

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Αντιπρόεδρος του Δ.Σ. της Ομοσπονδίας Λειτουργών Μέσης Εκπαίδευσης (Ο.Λ.Μ.Ε.):** Σας ευχαριστώ. Θα προσπαθήσω αν και είναι πάρα πολλές οι ερωτήσεις.

Στην ερώτηση του κυρίου Λοβέρδου, αν είμαστε κατά της δωρεάς, απαντάω ξεκάθαρα ότι είμαστε υπέρ του Συντάγματος, που προβλέπει ότι είναι συνταγματική υποχρέωση της πολιτείας να χρηματοδοτεί τη δημόσια εκπαίδευση αυτής της χώρας και φυσικά υπέρ της ισότητας των παιδιών όλων των περιοχών, όλων των σχολείων, το δικαίωμά τους να έχουν ίσους όρους πρόσβασης και ποιοτικής εκπαίδευσης.

Επίσης, να σχολιάσω ότι και η λέξη δωρεά, εδώ ίσως πρέπει να μπει στη συζήτηση. Γιατί δεν νομίζω να βρείτε σε κανένα λεξικό ορισμό της λέξης δωρεάς, χρηματοδότηση, αλλά με προϋποθέσεις, όρους, να μπω στη διοίκηση, να επηρεάζω ποιος προσλαμβάνεται και ποιος όχι, να αλλάζω τις παιδαγωγικές λειτουργίες, να αναλαμβάνω ακόμα για το ποιος θα τα χρησιμοποιεί και θα διαχειρίζεται το κυλικείο. Δεν νομίζω ότι υπάρχει τέτοιος ορισμός της δωρεάς.

Κύριε Κυριαζίδη, τα σχολεία που αναφέρατε δεν έχουν καμία σχέση με το πλαίσιο που νομοθετείτε μεθαύριο. Άρα, κατά τη γνώμη μου, οποιαδήποτε σύγκριση έτσι κι αλλιώς εξ ορισμού είναι ατυχής.

Κυρία Τζούφη, ρωτήσατε για τις συνέπειες που έχουμε ήδη καταγράψει σε μαθητές και εκπαιδευτικούς από τη δημιουργία των προηγούμενων Προτύπων. Η βασική που θα σας πούμε είναι ακριβώς αυτό που λέμε και τώρα περί μετακινήσεων. Πάρα πολλά παιδιά που δεν μπόρεσαν να εισαχθούν στα Πρότυπα αναγκάστηκαν να μετακινούνται σε άλλα σχολεία. Πάρα πολλοί εκπαιδευτικοί αναγκάστηκαν να φύγουν από το σχολείο, από τη θέση που αξιοκρατικά είχαν καταλάβει και να μετακινούνται και μάλιστα οι περισσότεροι πια και σε 1, 2, και 3 σχολεία, παρότι μέχρι τότε ήταν σε ένα.

Για τα νούμερα που ζητήσατε, κυρία Τζούφη. Προφανώς δεν τα έχω ακριβώς, όμως προσεγγιστικά θα πούμε ότι οι μαθητές και οι μαθήτριες από την Προσχολική Αγωγή μέχρι το Λύκειο είναι περίπου 1 εκατομμύριο. Άρα, αν ωφεληθούν μία, δυο, τρεις χιλιάδες από την δωρεά αυτή, προφανώς δεν λέει και πολλά πράγματα.

Για την ερώτηση της κυρίας Ασημακοπούλου. Νομίζω ότι έτσι καλώς αλλιώς αναφέρθηκα στην αρχική μου ομιλία. Συμφωνούμε με όσα είπατε. Είναι διαφορετική η μεταχείριση των εκπαιδευτικών στα Ωνάσεια με τα υπόλοιπα σχολεία. Και ως προς την αναγνώριση του ωραρίου σχετικά με τους ομίλους και τα σύνολα και ως προς τις υπερωρίες, που στα Ωνάσειο θα είναι άλλο το ποσό με ό,τι παίρνουν οι απλοί εκπαιδευτικοί στα υπόλοιπα σχολεία.

Για τον κύριο Παραστατίδη. Κάνατε πολλές ερωτήσεις. Προσπαθώντας να τα χωρέσω όλα θα πω μια περίληψη ουσιαστικά όσων ξανά είπα. Η πρώτη μας μεγάλη αντίρρηση με τη συγκεκριμένη σύμβαση, είναι ότι δεν δεχόμαστε και διαφωνούμε με το να μετακυλίεται η υποχρέωση της πολιτείας να χρηματοδοτεί τη δημόσια εκπαίδευση, ένα δημόσιο αγαθό, να μετακυλίεται αυτή η ευθύνη σε ένα οποιοδήποτε ιδιωτικό ίδρυμα, δεν είναι το θέμα μας το συγκεκριμένο ή κάποιο άλλο.

Αυτό εκ προοιμίου δημιουργεί ανισότητες. Αναφέρθηκε πολλές φορές κι από άλλους φορείς. Όταν φτιάχνεις ένα σχολείο, το ανακαινίζεις, του δίνεις όλα αυτά που χρειάζεται και το διπλανό σχολείο, ένα, δυο χιλιόμετρα παρακάτω, καταρρέει. Γιατί φαντάζομαι είστε όλοι και όλες ενήμεροι και ενήμερες ότι πλέον πέφτουν ταβάνι στα κεφάλια των παιδιών πάρα πολύ συχνά. Το βλέπετε και στις ειδήσεις. Εμείς έχουμε κι άλλα περιστατικά καταγεγραμμένα. Πώς, λοιπόν, μπορούμε να δεχτούμε εμείς ως εκπαιδευτικοί το ένα σχολείο να ανακαινίζεται και το παραδίπλα να γκρεμίζεται, να γκρεμίζεται γιατί σαπίζει. Προφανώς, λοιπόν, και μόνο η πρόθεση να χρηματοδοτηθούν κάποια σχολεία και όχι όλα, εξ ορισμού δημιουργεί ανισότητες.

Η ισότιμη πρόσβαση που είπατε, κ. Παραστατίδη, ουσιαστικά εξασφαλίζεται μόνο με τον ενιαίο χαρακτήρα της εκπαίδευσης σε όλα τα επίπεδα. Πρέπει όλα τα παιδιά να έχουν ίδια βιβλία, ίδια προγράμματα σπουδών, ίδια κτίρια, ίδιους εκπαιδευτικούς, ίδια . τα πάντα. Αυτό σημαίνει ισοτιμία. Όταν στα Πρότυπα μπαίνουν μόνο οι λεγόμενοι καλοί μαθητές, μόνο οι λεγόμενοι άριστοι εκπαιδευτικοί, ξεκινάς με προβλήματα.

 Να πω και στον Πρόεδρο του Ιδρύματος, ότι η παιδαγωγική επιστήμη, κ. Πρόεδρε, πάντως λέει ακριβώς το αντίθετο από αυτό που βιωματικά μας αναφέρατε. Η παιδαγωγική επιστήμη λέει ότι είναι παιδαγωγικά ωφέλιμο να υπάρχουν στο ίδιο τμήμα παιδιά όλων των επιπέδων και ότι αντιθέτως η απομόνωση των πολύ καλών ή των πολύ κακών έχει τεράστιες συνέπειες στη διαμόρφωση του χαρακτήρα τους. **Διότι ο σκοπός του σχολείου δεν είναι απλά ένα μάθημα να μάθουν μαθηματικά. Δεν είναι καν ο πρώτος σκοπός να μάθουν μαθηματικά. Ο πρώτος σκοπός του σχολείου, είναι η κοινωνικοποίηση και η διαπαιδαγώγηση των παιδιών, ώστε να έρθουν σε μια κοινωνία και να μπορούν να σταθούν ως πολίτες και στη ζωή τους αργότερα δεν θα συναντήσουν μόνο άριστους ή μόνο μη άριστους. Θα κληθούν να συνεργαστούν και να συνυπάρξουν με όλο το φάσμα της ανθρώπινης ποικιλότητας και σε αυτό το πράγμα το σχολείο πρέπει να τους έχει ετοιμάσει.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Χαρλαύτης.**

**ΠΑΝΑΓΙΩΤΗΣ ΧΑΡΛΑΥΤΗΣ (Αντιδήμαρχος Παιδείας, Ψηφιακής Διακυβέρνησης και Δια Βίου Μάθησης του Δήμου Αθηναίων): Έχω κρατήσει την ερώτηση του κ. Παραστατίδη, για την υποβάθμιση των όμορων σχολείων. Κοιτάξτε, να ξεκαθαρίσουμε ότι εκ προοιμίου ότι σίγουρα η ίδρυση δύο νέων σχολείων και η κατασκευή των αντίστοιχων κτιρίων θα ήταν το ιδανικό. Βέβαια, καταλαβαίνουμε ότι αν πηγαίναμε σε αυτή τη λογική τα 160 εκ. θα πηγαίνανε μόνο για την κατασκευή και δεν θα μιλάγαμε για καμία άλλη δράση.**

 **Παρατηρώ ότι είναι η πρώτη φορά που πέφτουν τόσα πολλά χρήματα στην εκπαιδευτική διαδικασία και όχι σε υποδομές, γιατί συνήθως το πρόβλημα είναι οι υποδομές. Οπότε παρακολουθούμε αυτή την σύμβαση με πολύ μεγάλο ενδιαφέρον. Η αλήθεια είναι ότι εμείς από τα 400 σχολεία που έχουμε τα 110 είναι της δευτεροβάθμιας οπότε εμάς μας επηρεάζουν δύο. Από τα δύο σχολεία, η αλήθεια είναι ότι θα δημιουργηθεί μια συμπίεση στα όμορα με τη λογική πια; Ότι, οι επιτυχόντες θα φοιτήσουν στο ένα και οι «αποτυχόντες» θα φοιτήσουν στο άλλο, ή στα άλλα της περιοχής και θα δημιουργηθεί και μία πληθυσμιακή συμπίεση από τη στιγμή που δεν υπάρχει γεωγραφικός φραγμός από πού θα έρθει κάποιος για να φοιτήσει.**

**Βέβαια, γι αυτό ζητάμε μέσα στην τροποποίηση να υπάρχει το κριτήριο της εντοπιότητας και νομίζω ότι είναι και πολύ θετική η παρέμβαση όσον αφορά το δωρεάν φροντιστήριο στα παιδιά της περιοχής για τις εξετάσεις στην έκτη δημοτικού. Οπότε, νομίζω σας κάλυψα, αλλά και ένα βασικό θέμα και για εμάς είναι επίσης ότι αν πρόκειται για πειραματισμό θα αποδειχθεί στη δωδεκαετία δηλαδή, το θέμα είναι στην δωδεκαετία να μην σταματήσει γιατί αυτό είναι το θέμα ότι αν υπάρχει πειραματισμός ή όχι .**

**Και δεύτερον θα πρέπει να στηριχθεί η εντοπιότητα για να μη δημιουργηθεί η πίεση στα όμορα σχολεία και να μην δημιουργηθεί κάποια ανήκεστος βλάβη στην κοινωνική συνοχή στην εκπαιδευτική λειτουργία της περιοχής. Σε υπερτοπικό επίπεδο σαν δήμος Αθηναίων δεν εκτιμώ ότι θα υπάρχει τόσο μεγάλο ζήτημα, αλλά σε τοπικό μπορεί να δημιουργήσει προβλήματα γι αυτό καλούμε λίγο δήθεν με μεγαλύτερη προσοχή.**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει οκ κ. Βρεττός.**

**ΣΠΥΡΙΔΩΝ ΒΡΕΤΤΟΣ (Δήμαρχος Αχαρνών): Ευχαριστώ κύριε Πρόεδρε, κατ’ αρχάς να πω επειδή τέθηκε ένα θέμα προηγουμένως, το πώς επιλέχθηκε ο δήμος Αχαρνών και πώς επιλέχθηκαν τα δύο συγκεκριμένα σχολεία του δήμου Αχαρνών για να γίνουν πρότυπα Ωνάσεια σχολεία. Η επιλογή φυσικά έγινε από το Υπουργείο και από την Διεύθυνση Παιδείας, αλλά να σας πω και να σας ενημερώσω ότι δήμος Αχαρνών είναι ο μεγαλύτερος σε πληθυσμό δήμος της Ανατολικής Αττικής και από τους μεγαλύτερους δήμους της Αττικής και έχουμε συνολικά 107 σχολικές μονάδες στο δήμο Αχαρνών. Ουδέποτε όμως υπήρχε κάποιο πρότυπο σχολείο στην περιοχή αυτή παρά τις ιδιαιτερότητες και τη φυσιογνωμία του τόπου.**

 **Επίσης, θα αναφερθώ ότι στον δήμο Αχαρνών επειδή έχει διατυπωθεί πολλές φορές η έκφραση υποβαθμισμένες περιοχές και δήμοι, καταρχάς δεν θεωρώ ως δήμαρχος του δήμου Αχαρνών ότι είναι υποβαθμισμένος δήμος. Έχουμε τις κοινωνικές και οικονομικές διαστρωματώσεις πράγματι αλλά αρκεί να λάβουμε υπόψη μας ότι μεγάλη πλειοψηφία των μαθητών στο δήμο Αχαρνών εισέρχεται στα ανώτατα εκπαιδευτικά ιδρύματα της χώρας κάθε χρόνο.**

**Άρα λοιπόν, η επιλογή έγινε από τη διεύθυνση παιδείας και από το Υπουργείο γιατί θέλανε προφανώς και είναι αυτονόητο, να επιλεγούν δύο σχολικές μονάδες, ένα γυμνάσιο, και λύκειο τα οποία θα βρίσκονται στον κεντρικό ιστό της πόλης όπου εκεί κατοικεί και το μεγαλύτερο ποσοστό του πληθυσμού και της μαθητικής κοινότητας. Και το 3ο γυμνάσιο Αχαρνών και το 7ο ΓΕΛ είναι σχολεία επαναλαμβάνω μέσα στον κεντρικό ιστό της πόλης, που εξυπηρετούν πάρα πολλούς μαθητές.**

 **Επιθυμούμε λοιπόν και θέλουμε και ευχαριστούμε γι αυτή τη δωρεά και προσφορά ξαναλέω, για άλλη μια φορά, το ίδρυμα Ωνάση, γιατί θεωρούμε ότι δημιουργώντας δύο πρότυπες τέτοιου είδους σχολικές μονάδες που δεν θα έχει κάποια οικονομική επιβάρυνση κάποιο οικονομικό κόστος για τις οικογένειες των μαθητών, δίνουμε την ευκαιρία σε παιδιά της περιοχής μας και αυτό όπως είπα και στην πρώτη μου τοποθέτηση αν και εφόσον εξασφαλιστεί αυτού η εντοπιότητα, θα δώσουμε ευκαιρίες σε μαθητές της περιοχής μας να έχουν μια υψηλή παροχή υπηρεσίας και εκπαίδευσης. Ευχαριστώ πολύ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε κ. Δήμαρχε. Τον λόγο έχει οκ. Σταματόπουλος.**

 **ΣΠΥΡΟΣ ΣΤΑΜΑΤΟΠΟΥΛΟΣ (Δήμαρχος Σικυωνίων, Πρόεδρος Επιτροπής Παιδείας, και Αθλητισμού της ΚΕΔΕ): Ευχαριστώ κύριε Πρόεδρε. Το θέμα μας σήμερα έχει δύο σκέλη το ένα και τέθηκε ως ερώτημα από κάποιον βουλευτή εάν θα υπάρχει οικονομική επιβάρυνση των δήμων; Οι δήμοι αυτό που είναι στην αρμοδιότητά τους ασχολούνται αποκλειστικά με την υλικοτεχνική υποδομή και την επισκευή και συντήρηση των σχολικών μονάδων. Δεν παρεμβαίνουν στην εκπαιδευτική διαδικασία. Ωστόσο, πρέπει να επισημάνω το εξής. Τα τελευταία χρόνια και μέσα στην οικονομική κρίση αλλά και με την ενεργειακή κρίση οι δήμοι σήκωσαν στις πλάτες τους οικονομικό βάρος περισσότερο από αυτό που τους αναλογούσε. Είχαν αναλάβει όχι μόνο τη συντήρηση των εκπαιδευτικών μονάδων που είναι στην αρμοδιότητά τους, αλλά είχαν αναλάβει πολύ περισσότερες οικονομικές επιβαρύνσεις που αφορούσε τη λειτουργία του κράτους, για να μην μπω σε λεπτομέρειες. Έτσι λοιπόν, τα τελευταία χρόνια οι δαπάνες για την παιδεία προς τους δήμους μειώθηκαν από 67 % έως 95 %. Τα χρήματα δηλαδή, που έρχονται στην Τοπική Αυτοδιοίκηση και αφορούν τη συντήρηση και επισκευή των σχολικών μονάδων δεν φτάνουν ούτε για γομολάστιχες.**

**Άρα, εμείς ζητούμε μία γενναία χρηματοδότηση των δήμων για την επισκευή και συντήρηση των σχολικών μονάδων. Υπάρχει βέβαια το ΕΣΠΑ πρέπει να το διαχειριστούμε με τέτοιο τρόπο ούτως ώστε να είναι αναλογικό και να προβλέπει και την ενεργειακή αναβάθμιση των σχολείων.**

 **Επίσης, υπάρχει το πρόγραμμα «Γιαννάκου» το οποίο πρέπει να το δούμε το πώς θα το διαχειριστούμε, αλλά παραμένει ως ερωτηματικό τα χρήματα, οι δαπάνες που πρέπει να κάνουν είναι αρκετά υψηλές και πρέπει και το πρόγραμμα δημοσίων επενδύσεων να είναι αρκετά γενναιόδωρο.**

**Όσον αφορά τώρα την ισοτιμία πρόσβασης στην παιδεία θα σας αναφέρω κάτι το οποίο το βίωσα εγώ στη ζωή μου αν και βλέπω ότι δεν διαφέρουμε σε ηλικία με κάποιους από εδώ μέσα. Εγώ ήθελα να πάω στην πρώτη δέσμη αλλά δυστυχώς, τότε ήμουν το μοναδικό παιδί γεννήθηκα και μεγάλωσα σε μία ορεινή και δυσπρόσιτη περιοχή. Δεν κατάφερα να πάω στην πρώτη δέσμη γιατί δεν δικαιολογούσαν καθηγητές για ένα παιδί στη δέσμη. Αναγκάστηκα, να πάω στην 5η δέσμη και στη συνέχεια να πάω στην τέταρτη εφόσον δικαιολογήθηκαν οι καθηγητές για την τέταρτη δέσμη. Αυτά όσον αφορά την ισότιμη πρόσβαση στην παιδεία. Εγώ χειροκροτώ τα νέα σχολεία τα οποία θέλουν να δημιουργηθούν γιατί αν ανοίγει ένα σχολείο κλείνουμε μια φυλακή. Ευχαριστώ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε.**

 **Τον λόγο έχει ο κ. Δουκάκης.**

**ΣΠΥΡΙΔΩΝ ΔΟΥΚΑΚΗΣ(** **Πρόεδρος του Ινστιτούτου Εκπαιδευτικής Πολιτικής):** Ξεκινώ με τις εξετάσεις στα Πρότυπα σχολεία και είναι βέβαιο ότι μπορούμε να υποστηρίξουμε ότι η εισαγωγή στα Πρότυπα σχολεία μέσω εξετάσεων είναι παιδαγωγικά ενδεδειγμένη, θα λέγαμε, καθώς εξασφαλίζει από τη μια τη διαφάνεια και την αντικειμενικότητα και από την άλλη διασφαλίζει ίσες ευκαιρίες για τους μαθητές και τις μαθήτριες. Ξέρετε παράλληλα είναι σημαντικό ότι συμβάλλει στην προώθηση της αριστείας δημιουργώντας ένα περιβάλλον όπου οι μαθητές και οι μαθήτριες με ιδιαίτερες ικανότητες, με κίνητρο μπορούν να αναπτυχθούν περαιτέρω, κάτι που το έχουμε ανάγκη ως κοινωνία και μάλιστα στον χώρο της εκπαίδευσης. Το έχουμε ανάγκη στον αθλητισμό, στην τέχνη, στα γράμματα, στον πολιτισμό γιατί πρέπει να αφήσουμε μακριά από αυτό την εκπαίδευση; Η διαδικασία αυτή είναι πολύ χρήσιμη διότι από τη μία ενισχύει τους μαθητές και τις μαθήτριες αλλά ταυτόχρονα ενισχύει και την εκπαιδευτική κουλτούρα συνολικά, προσφέροντας παραδείγματα υψηλών επιδόσεων και καινοτομίας, που ωφελούν πραγματικά ολόκληρη την κοινωνία.

 Θα συνεχίσω με τις καινοτομίες, όπου οι καινοτομίες στα ΔΗΜ.Ω.Σ. κρίνονται θετικά όταν πράγματι ανταποκρίνονται στις ανάγκες των μαθητών και μαθητριών και ολόκληρης της σχολικής κοινότητας, θα έλεγα, αφού θέλουν να ενισχύσουν τη μαθησιακή διαδικασία με σύγχρονες εκπαιδευτικά τεκμηριωμένες μεθόδους και ταυτόχρονα προάγουν μια σχολική κουλτούρα συμπεριληπτική, δημιουργική και ανοικτή στην αλλαγή. Άρα η επιτυχία τους θα στηριχθεί στη δουλειά που θα κάνουν οι ίδιοι εκπαιδευτικοί, οι εκπαιδευτικοί που προέρχονται από τα δημόσια σχολεία, οι εκπαιδευτικοί που έχουν λειτουργήσει σε αυτό το πλαίσιο στα δημόσια σχολεία και η αξιολόγηση μέσα από την οποία θα υποβληθούν και θα τύχουν από αυτή τη διαδικασία θα έχει μόνο ποιοτικά οφέλη για την εκπαίδευσή μας. Η ουσιαστική αλλαγή είναι ότι με τα ΔΗΜ.Ω.Σ. έρχεται μια ευκαιρία περαιτέρω συνεργασίας, περαιτέρω στήριξης, πίστης στο όραμα για μια σύγχρονη, συμμετοχική και ποιοτική εκπαίδευση που ανταποκρίνεται στις ανάγκες και της κοινωνίας και των μαθητών μας.

Κύριε Λοβέρδο, θα απαντήσω και θα επαναλάβω αυτό που είπα και στην τοποθέτησή μου, έχουμε υποχρέωση να προσφέρουμε απλόχερα πολλαπλές εταιρείες εκπαίδευσης στα παιδιά μας και τα ΔΗΜ.Ω.Σ. είναι μία τέτοια μοναδική ευκαιρία για χιλιάδες παιδιά στη χώρα μας. Αυτό που προσφέρουν ουσιαστικά αυτά τα σχολεία και θα έλεγα μέσα σε αυτό το πλαίσιο, θέλω να σκεφθούμε και τα καλλιτεχνικά και τα μουσικά σχολεία και τα πρότυπα και τα πειραματικά, όλα τα σχολεία των διαφορετικών τύπων που έχουμε, έχουμε υποχρέωση εμείς να στηρίξουμε τα παιδιά μας και έχουμε υποχρέωση να τους δώσουμε πολλαπλές και διαφορετικές ευκαιρίες.

Συνεχίζω με κάτι που προσδιορίστηκε ως προς το ζήτημα της προετοιμασίας των παιδιών των περιοχών. Αναδείχθηκε η ανάγκη προετοιμασίας των μαθητών για την εισαγωγή στα ΔΗΜ.Ω.Σ. Ξέρετε ο Υπουργός Παιδείας, κ. Πιερρακάκης, εγκαινίασε φέτος το ψηφιακό φροντιστήριο που είναι ελεύθερο για όλους και όλες. Το ψηφιακό φροντιστήριο που ήδη υποστηρίζει εκατοντάδες μαθητές στη χώρα μας, ήλθε για να στηρίξει εκτός των άλλων και τα παιδιά που προέρχονται από οικογένειες με οικονομικές δυσκολίες και αυτό που θα λέγαμε, διαφορετικές αφετηρίες. Η τοποθέτηση και του κ. Παπαδημητρίου, ήταν ότι θα στηρίξουμε με χαρά την ψηφιακή ενίσχυση και προετοιμασία των μαθητών μας και είμαι βέβαιος και το ξέρουμε όλοι και αναδείχθηκε και φέτος με τον καλύτερο τρόπο ότι το Υπουργείο θα στήριζε και αυτό το εγχείρημα με την κατάλληλη προετοιμασία.

Επίσης, ένα άλλο θέμα σχετικά με την πρόβλεψη για τη σύμφωνη γνώμη του Προέδρου του Ιδρύματος Ωνάση και τη γνώμη του ΙΕΠ, αυτό αποτελεί μια προσέγγιση η οποία σέβεται την πρωτοβουλία του Ιδρύματος και τη χρηματοδότηση για τη δημιουργία αυτών των σχολείων ενώ ταυτόχρονα ενισχύει τη διαδικασία με την επιστημονική τεκμηρίωση του ΙΕΠ. Πρόκειται για ένα μοντέλο συνεργασίας που συνδυάζει τη στρατηγική ευθύνη και την παιδαγωγική επιστήμη διασφαλίζοντας την ποιότητα και την αποδοτικότητα στη λειτουργία του σχολείου. Η συμπληρωματικότητα αυτή αποδεικνύει ότι μπορούμε να επιτύχουμε μεγάλα πράγματα, μεγάλα αποτελέσματα, καλά αποτελέσματα όταν οι θεσμοί μας λειτουργούν με συνέργεια και σεβασμό στους ρόλους που έχει ο καθένας. Θα μπορούσα εύκολα να πω ότι για την … ακόμα ποιοτικότερης βελτίωσης της εκπαίδευσης δεν περισσεύει κανείς που θέλει να ενισχύσει τα υπάρχοντα εκπαιδευτικά περιβάλλοντα. Έχουμε ένα μότο πάνω από ένα χρόνο περίπου στο Ινστιτούτο Εκπαιδευτικής Πολιτικής, που λέει ότι «Πάμε μαζί για την εκπαίδευση». Μαζί, λοιπόν, θα πορευτούμε και με τα ΔΗΜ.Ω.Σ. για να παρέχουμε ακόμα καλύτερη και ποιοτικότερη εκπαίδευση τα παιδιά μας.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Δουκάκη.

 Τον λόγο έχει ο κ. Κοζύρης.

 **ΝΕΚΤΑΡΙΟΣ ΚΟΖΥΡΗΣ (Πρόεδρος της Διοικούσας Επιτροπής Προτύπων και Πειραματικών Σχολείων (ΔΕΠΠΣ):** Ευχαριστώ, κ. Πρόεδρε.

Στην ερώτηση, αν μπορούσαμε αύριο να κάναμε τα μισά σχολεία της χώρας Πειραματικά και τα άλλα μισά Πρότυπα, να πω ότι το στοιχείο το χαρακτηριστικό των ειδικού τύπου σχολείων είναι ότι είναι λίγα, όσο και αν η λέξη «λίγα» μας φαίνεται ότι είναι αρνητική. Ξέρετε για να μπορείς στην εκπαίδευση να εφαρμόσεις καινοτόμες δράσεις, να δοκιμάσεις καινούργια πράγματα, καινοτομίες πρέπει να πας πιλοτικά και ο λόγος είναι ότι η κλίμακα σου πρέπει να είναι μικρή για να έχεις τη δυνατότητα ανάδρασης και προσαρμογής. Επομένως για να ωφελήσεις στη συνέχεια με τα αποτελέσματα και τα υπόλοιπα σχολεία, στην προκειμένη περίπτωση, θα πρέπει η κλίμακα των εφαρμογών που κάνεις να είναι μικρή και για αυτό έχουμε, αυτό ισχύει σε όλο τον κόσμο, ειδικού τύπου σχολεία και ίσως θα πρέπει και στη συνέχεια θα αναφερθώ σε αυτό, ποια είναι η διαφορά μεταξύ των Προτύπων, των Πειραματικών και των Ωνάσειων σχολείων. Να πω όμως το σημαντικό είναι ότι στην εκπαίδευση πρέπει να αναδεικνύουμε καλές πρακτικές και μια καλή πρακτική που δοκιμάζεται, προσαρμόζεται και βελτιώνεται σε έναν πληθυσμό μετά μπορεί να ωφελήσει τους πάντες γιατί μπορεί να περάσει στη μεγάλη κλίμακα.

Θα έλεγα, λοιπόν, ότι το σημαντικό είναι, εγώ διαβάζοντας αυτό το σχέδιο νόμου και νομίζω ότι το κάνουμε όλοι έτσι αυτόματα σαν σκέψη εσωτερικά μέσα μας, πως μπορούμε να πάρουμε στοιχεία και να μπολιάσουμε, να εφαρμόσουμε πράγματα και στα υπόλοιπα σχολεία. Αν κάτι είναι καλό, εάν κάτι είναι μια πρακτική η οποία αποτελεί μοντέλο, αποτελεί πρότυπο, για παράδειγμα, εγώ διάβασα την υλικοτεχνική υποδομή που είναι κάτι πολύ σημαντικό και μακάρι και αυτό να αποτελέσει την αφετηρία για τους δήμους, για το Υπουργείο να προχωρήσει σε υλικοτεχνική υποδομή σε επένδυση και στα υπόλοιπα σχολεία, αν κάτι, λοιπόν, είναι καλό μπολιάζει και τα υπόλοιπα σχολεία.

Να δώσω ένα άλλο παράδειγμα, στα Πρότυπα σχολεία υπάρχουν όμιλοι, οι όμιλοι δεν είναι μόνο για τα παιδιά που πάνε στους ομίλους. Παράγεται ένα πρωτότυπο υλικό παραδοτέο το οποίο είναι ανοικτό και σε πολλές περιπτώσεις έχει δώσει αφορμή για να φτιαχτούν αντίστοιχα υλικά και στα άλλα σχολεία. Είχα τη χαρά και την τιμή πέρσι να έχω την επιστημονική εποπτεία ενός πρόσθετου ψηφιακού εγχειριδίου πληροφορικής, το οποίο συγγράφθηκε δωρεάν από τους 19 συμβούλους εκπαίδευσης πληροφορικής, οι οποίοι έκαναν μια καταπληκτική δουλειά. Τα πρώτα σχολεία τα οποία το εφαρμόζουν και εφαρμόζουν με επιτυχία είναι τα σχολεία αυτά, ειδικού τύπου όπως τα λέμε, τα Πειραματικά και τα Πρότυπα. Θα έλεγα, λοιπόν, ότι είναι σημαντική η κλίμακα, η κλίμακα η μικρή παίζει ρόλο γιατί βοηθάει στο να περάσουν πράγματα μετά και αυτό είναι που πρέπει να παρακολουθεί η πολιτεία, πώς αυτά θα περάσουν και θα μπολιάσουν ως σύγχρονες διαδικασίες και τα υπόλοιπα σχολεία. Να πω γιατί το ανέφεραν κάποιοι Βουλευτές, ποια είναι η διαφορά αυτών των σχολείων;

Εγώ στο μυαλό μου πάντα θέλω μια ιδιοτιμή, όπως λέμε στα μαθηματικά, θέλω αυτό που ταυτοποιεί το κάθε πράγμα. Τα Πειραματικά σχολεία, όπως το λέει η λέξη, πειραματίζονται και κάνουν πιλοτική εφαρμογή πειραματικά σε τυχαίο δείγμα πληθυσμού, άρα το ταυτοτικό στοιχείο στα Πειραματικά είναι το τυχαίο δείγμα πληθυσμού. Αντίθετα στα Πρότυπα οι σύγχρονες διδακτικές μεθοδολογίες, οι καινοτομίες, οι όμιλοι περνάνε σε έναν πληθυσμό ο οποίος έχει ήδη περάσει από κάποιο φίλτρο. Τι φίλτρο όμως; Ξέρετε στην Έκτη Δημοτικού δεν μπορούμε να μιλάμε για αποκλεισμούς, για εξέταση που αποκλείει αλλά μόνο για μια εξέταση η οποία αναδεικνύει, αν θέλετε, κλίσεις, δεξιότητες. Οι εξετάσεις, ξέρετε εγώ πάντα τις έβλεπα ότι δίνουν τη δυνατότητα βελτίωσης, δηλαδή σε ένα παιδί που είναι στο δημοτικό δεν μπορείς να αξιολογήσεις το ολοκλήρωμα της γνώσης που έχει, αξιολογείς όμως την κριτική του ικανότητα, αξιολογείς τη δυνατότητά του και την κλίση του και βέβαια την προετοιμασία που έκανε, πόσο χρόνο έχει αφιερώσει και πόσο αυτό το πράγμα τον βοηθάει να προχωρήσει και σαν τραμπολίνο να πάει παραπέρα.

Τέλος, τα Ωνάσεια που συζητάμε σήμερα, εγώ τα βλέπω ότι έχουν χαρακτηριστικά τα οποία ενισχύουν τη γειτονιά, ενισχύουν την περιοχή που είναι. Η ενισχυτική διδασκαλία, η εμβάθυνση, είναι ειδικά χαρακτηριστικά τα οποία είναι πάρα πολύ σημαντικά και τα οποία δεν πρέπει να τα αφήνουμε έξω σε σχέση με το ότι είναι μια διδακτική μεθοδολογία η οποία είναι για αυτούς που πέρασαν την εξέταση διότι τα παιδιά μαθαίνουν και στο δημοτικό μόλις αρχίζουν να μαθαίνουν, άρα έχουμε πεδίο δόξης λαμπρό να τα προετοιμάσουμε. Εγώ νομίζω ότι είναι διακριτά πράγματα και θέλει η κοινωνία να έχει διαφορετικού τύπου σχολεία.

Επιτρέψτε μου να πω κάτι άλλο. Τα σχολεία, και αυτό είναι χαρακτηριστικό, ειδικά τα σχολεία τα πειραματικά και πρότυπα με τα οποία έχω και μεγαλύτερη τριβή, είναι σχολεία που έχουν μαθητές από όλα τα κοινωνικά στρώματα, είναι σχολεία στα οποία τα παιδιά έχουν έντονη κοινωνική ευαισθητοποίηση και δεν σας κρύβω ότι συμμετέχουν πάρα πολύ δυναμικά και στον κοινωνικό προβληματισμό και στους αγώνες της κοινωνίας για να βελτιώσει πράγματα. Επομένως, καταλαβαίνω την έννοια της εξέτασης και βέβαια αισθάνομαι η Διοικούσα Επιτροπή των Προτύπων θέλει συνεργασία με τη Διοικούσα Επιτροπή των ΔΗΜΩ/ των Ωνασείων, γιατί υπάρχουν πράγματα που μπορούμε να περάσουμε και νομίζω ότι υπάρχουν και πράγματα που πρέπει να πάρουμε και πρέπει να πάρει και η Πολιτεία. Σας ξαναλέω, η υλικοτεχνική υποδομή είναι κάτι πολύ σημαντικό, μην το προσπερνάμε.

Οι εξετάσεις είναι προφανές ότι πάνε ανάλογα με τη στόχευση. Είμαστε εδώ και νομίζω ότι υπάρχει τεχνογνωσία, η οποία θα περάσει. Από εκεί και πέρα ξαναλέω ότι οι εξετάσεις είναι για να αξιολογήσουν την προετοιμασία, την προσπάθεια, να βελτιώσουν και να δουν τις ιδιαίτερες κλίσεις, για κάποια παιδιά, τα οποία θέλουν να βάλουν χρόνο στο μέλλον και αυτό νομίζω ότι είναι σημαντικό. Να κρατήσουμε, όμως και τα θετικά που πρέπει να ενισχύσουμε και τα υπόλοιπα δημόσια σχολεία, γιατί αυτό είναι το σημαντικό σήμερα, η δημόσια εκπαίδευση. Να πω ότι στα πρότυπα -και ίσως το ξέρετε- αλλά και στα πειραματικά, οι επιτυχίες που υπάρχουν σε διακρίσεις σε ολυμπιάδες, σε μαθηματικούς διαγωνισμούς, είναι πολύ μεγαλύτερες και πολύ καλύτερες και από τα καλύτερα ιδιωτικά σχολεία, που έχουν πολύ μεγαλύτερους πληθυσμούς, που έχουν άλλες δυνατότητες υλικοτεχνικές, όμως, υπάρχει εκεί ο χρόνος -το χρόνο δεν μπορεί να τον αγοράσει κανένας- ο χρόνος προετοιμασίας και αυτό είναι το πιο σημαντικό πράγμα. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Κοζύρη.

Η κυρία Βαλαβάνη έχει το λόγο.

**ΣΤΕΛΛΑ ΒΑΛΑΒΑΝΗ (Εκπρόσωπος Τύπου της Ανώτατης Συνομοσπονδίας Γονέων Μαθητών Ελλάδας (ΑΣΓΜΕ):** Κατ’ αρχήν να πούμε ότι εμείς διαφωνούμε με την ίδρυση των Ωνασείων Σχολείων. Νομίζω ότι στη τοποθέτησή ολοκληρωμένα το βάλαμε το ζήτημα. Αυτή τη στιγμή οι ομάδες μαθητών που πλήττονται καθημερινά μεγαλώνουν και όσο υπάρχουν εξετάσεις, θα υπάρχει διαχωρισμός, μια ταξική διαφοροποίηση και θα αποκλείονται μαθητές. Αυτό είναι ξεκάθαρο. Και θα αποκλείονται μαθητές και από τις περιοχές της γειτονιάς, αλλά και συνολικότερα και αν θέλετε να το δούμε και ξεχωριστά, να δούμε ότι ήδη εκ των πραγμάτων υπάρχουν διαφοροποιήσεις και στα σχολεία, τα δημόσια σχολεία σήμερα, γιατί πολύ περισσότερο, άλλο σε ένα γυμνάσιο να έχει φτάσει και να έχει ξεκινήσει ο βιολόγος, ο μαθηματικός από την αρχή της σχολικής χρονιάς και άλλο να το περιμένουμε τώρα τέλος Γενάρη. Υπάρχουν κατηγοριοποιήσεις και στην δημόσια εκπαίδευση σε αυτή τη βάση. Άλλο να υπάρχει ενισχυτική διδασκαλία, γιατί ακούμε εδώ πέρα το ψηφιακό φροντιστήριο, αλλά να σας πω κάτι, εγώ είμαι καθαρά της πράξης. Εντάξει, καλά στη θεωρία, αλλά εμείς οι γονείς στην πράξη τα αντιλαμβανόμαστε και τα ζούμε καθημερινά με τα παιδιά μας. Η ενισχυτική διδασκαλία η δια ζώσης εκπαίδευση, δεν αντικαθίσταται με τίποτα και αυτή τη στιγμή στο σύνολο των σχολικών μονάδων στη δευτεροβάθμια εκπαίδευση η ενισχυτική διδασκαλία υπολειτουργεί και υπολειτουργεί ακόμα περισσότερο γιατί δεν είναι και στα ίδια τα σχολεία. Αλλά αυτό είναι ένα άλλο θέμα.

Δεν είχαμε φυσικά ενημέρωση, νομίζω ότι στο κλείσιμο της ομιλίας μου έβαλα ότι δεν έχουμε ακόμα συνάντηση για άλλη μια φορά με τον Υπουργό. Σαν Ανώτατη Συνομοσπονδία Γονέων έχουμε ζητήσει επανειλημμένα να κουβεντιάσουμε με τον Υπουργό Παιδείας και κλείνοντας, γιατί καλά γίνεται η κουβέντα, αλλά θα μπορούσε να γίνει μια συνολικότερη κουβέντα για τα πρότυπα και αν τα πρότυπα ουσιαστικά έχουν αναβαθμίσει την γειτονιά είτε όχι. Εμείς σαν Ανώτατη Συνομοσπονδία Γονέων Μαθητών Ελλάδαςέχουμε άποψη και είναι συγκεκριμένη την οποία τη βιώνουμε από τις οργανώσεις γονέων που υπάρχουν σε κάθε πρότυπο. Να σας πω ένα παράδειγμα; Εγώ κατοικώ στον Ταύρο. Είχαμε πρότυπο ΕΠΑΛ που ιδρύθηκε πριν 2 χρόνια. Τώρα παλεύουμε να κρατήσουμε τις ειδικότητες. Κατά τα άλλα είναι πρότυπο, στο οποίο πέφτουν όχι σοβάδες, δεν μπορούν να μπουν οι διαδραστικοί γιατί δεν έχει ηλεκτρολογική εγκατάσταση. Δεν είναι έτσι θεωρητικά τα ζητήματα. Είναι καθαρά και πρακτικά πώς λειτουργούνε. Και φυσικά τα πρότυπα από τη στιγμή που έχουν εξετάσεις διαφοροποιούν τη δυνατότητα της εξέλιξης και το να πάνε όλοι οι μαθητές ολοκληρωμένα με τις ίσες ευκαιρίες στο κατά τα άλλα πρότυπο σχολείο.

Εμείς θέλουμε αυτή τη στιγμή και νομίζω το βάλαμε και στην τοποθέτησή μας, ίσους όρους και αναβάθμιση της δημόσιας εκπαίδευσης και αυτό θα γίνει με την αναγκαία χρηματοδότηση -όλα κουμπώνουν εκεί, επιτρέψτε μου- και η χρηματοδότηση δεν μπορεί να γίνει από ιδρύματα. Η χρηματοδότηση πρέπει να γίνει από το Κράτος ισότιμα για όλα τα σχολεία της χώρας μας. Μόνο έτσι πραγματικά θα αναβαθμιστεί και θα κουβεντιάζουμε με όρους που το 2025 πρέπει τα παιδιά μας να λαμβάνουν την παιδεία που τους αξίζει είτε είναι το παιδί του οικοδόμου είτε είναι το παιδί του υδραυλικού είτε είναι το παιδί του δικηγόρου.

Επίσης, επειδή ακριβώς υπάρχει ένα τεράστιο πρόβλημα με τα σχολεία της γειτονιάς δεν υπάρχει μέριμνα και δεν θα υπάρξει μέριμνα, γιατί το έχουμε ζήσει τα προηγούμενα χρόνια, στα σχολεία της γειτονιάς του δήμου που πραγματικά θα φτάσουν τα γυμνάσια και τα λύκεια σε 27 μαθητές ανά τάξη, από τη στιγμή που τα Ωνάσεια θα είναι διαδημοτικά. Δηλαδή ακριβώς θα ενισχυθεί ακόμα περισσότερο ο νόμος με τους 27 μαθητές ανά τάξη και θα -επιτρέψτε μου την έκφραση- μπουκώσουν όλα τα σχολεία του Μενιδίου, όλα τα σχολεία του Περιστερίου, τα Γυμνάσια και τα Λύκεια με τάξεις 27 μαθητών. Αυτό θα επιφέρει ακόμα μεγαλύτερη δυσκολία στους μαθητές της γειτονιάς.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Βαλαβάνη.

Κυρία Υπουργέ έχετε το λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Στις ερωτήσεις που έκαναν οι συνάδελφοι που αφορούσαν εμμέσως το Υπουργείο ή χθες, όπως της κυρίας Πόπης Τσαπανίδου, θα απαντήσω συνολικά στην τρίτη συνεδρίαση, μαζί με τα ερωτήματα που τέθηκαν κατά την πρώτη και σίγουρα και κατά την επόμενη.

Θα ήθελα όμως να ευχαριστήσω πάρα πολύ τους φορείς, όχι μόνο για την προθυμία τους να έρθουν, για την άνεση χρόνου που είχαν, αλλά για τη διάθεσή τους να ενημερώσουν με ειλικρίνεια και ευπρέπεια την Επιτροπή. Τα θέματα της Παιδείας είναι ευαίσθητα και το γνωρίζετε καλύτερα από εμάς. Τοποθετηθήκατε λοιπόν και μας κατατοπίσατε ανεξάρτητα από τις διαφορετικές προσεγγίσεις που σίγουρα υπάρχουν, όλους τους συναδέλφους και μας επιτρέπετε να επεξεργαστούμε αυτή τη Σύμβαση με τον καλύτερο δυνατό τρόπο. Προσωπικά το περίμενα, ήξερα ποιοι θα έρθουν, ποιοι θα ανταποκριθούν και δεν είναι κάτι που με εξέπληξε. Το αναφέρω για εκείνους που δεν είναι εξοικειωμένοι με αυτές τις διαδικασίες.

Και θα τελειώσω ευχαριστώντας εσάς, κύριε Πρόεδρε, γιατί η δική σας παρουσία εδώ είχε ιδιαίτερη σημασία και βαρύτητα υπό την έννοια ότι εμείς στο Υπουργείο από τις μεταξύ μας συζητήσεις γνωρίζαμε τη διάθεσή σας να συμβάλλετε, να επεκτείνετε, να αυξήσετε, όμως το ότι καταγράφεται στα πρακτικά της Ελληνικής Βουλής, εκπροσωπώντας το Ίδρυμα η δική σας διαβεβαίωση, καταλαβαίνετε ότι αποτελεί για όλους που σας άκουσαν μια ιδιαίτερη δέσμευση και καταλαβαίνετε επίσης ότι οι συνάδελφοι αυτό θα το λάβουν σοβαρώς υπ’ όψιν.

Άρα, λοιπόν, οι ευχαριστίες είναι γιατί ως έτερος συμβαλλόμενος μας βοηθάτε επαναλαμβάνω με την επισημότητα και τη βαρύτητα που έχει δηλώσει στην Ελληνική Βουλή και στους συναδέλφους μας βουλευτές καταγράφοντας όλα αυτά τα οποία κάνετε προτίθεστε και τη διάθεση που έχετε να ενισχύσετε και να βοηθήσετε.

Θα κάνω μια προσωπική παρατήρηση. Με στεναχώρησε ιδιαίτερα που είπατε πως στο Ωνάσειο Καρδιοχειρουργικό οι εργαζόμενοι απευθύνονται σε εσάς. Θα ήθελα η εγγύηση τους να είναι το Δημόσιο. Σας ευχαριστούμε πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Υπουργέ.

Σε αυτό το σημείο γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Αμυράς Γεώργιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

Τέλος και περί ώρα 14.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**